title: 2014/285/ΚΕΠΠΑ: Απόφαση EUTM Mali/2/2014 της Επιτροπής Πολιτικής και Ασφάλειας, της 13ης Μαΐου 2014 , σχετικά με την αποδοχή των συνεισφορών τρίτων κρατών στη στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των Ενόπλων Δυνάμεων του Μάλι (EUTM Mali)

text:
               17.5.2014

               EL

               Επίσημη Εφημερίδα της Ευρωπαϊκής Ένωσης

               L 147/70

         ΑΠΌΦΑΣΗ EUTM MALI/2/2014 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ
   της 13ης Μαΐου 2014
   σχετικά με την αποδοχή των συνεισφορών τρίτων κρατών στη στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των Ενόπλων Δυνάμεων του Μάλι (EUTM Mali)

      (2014/285/ΚΕΠΠΑ)

   H ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 38 τρίτο εδάφιο,
   Έχοντας υπόψη την απόφαση 2013/34/ΚΕΠΠΑ του Συμβουλίου, της 17ης Ιανουαρίου 2013, για στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των Ενόπλων Δυνάμεων του Μάλι (EUTM Mali) (1), και ιδίως το άρθρο 8 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 8 παράγραφος 2 της απόφασης 2013/34/ΚΕΠΠΑ, το Συμβούλιο εξουσιοδότησε την Επιτροπή Πολιτικής και Ασφάλειας (ΕΠΑ) να λάβει τις απαιτούμενες αποφάσεις προκειμένου να αποδεχθεί τις προτεινόμενες συνεισφορές τρίτων κρατών.

               (2)

               Κατόπιν σύστασης του διοικητή της αποστολής της ΕΕ σχετικά με συνεισφορές της Γεωργίας, της Δημοκρατίας της Μολδαβίας και του Μαυροβουνίου και της γνωμοδότησης της στρατιωτικής επιτροπής της Ευρωπαϊκής Ένωσης, οι συνεισφορές της Γεωργίας, της Δημοκρατίας της Μολδαβίας και του Μαυροβουνίου θα πρέπει να γίνουν αποδεκτές.

               (3)

               Σύμφωνα με το άρθρο 5 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην εκπόνηση και στην εφαρμογή αποφάσεων και δράσεων της Ένωσης που έχουν συνέπειες στον τομέα της άμυνας,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Οι συνεισφορές της Γεωργίας, της Δημοκρατίας της Μολδαβίας και του Μαυροβουνίου στη στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των Ενόπλων Δυνάμεων του Μάλι (EUTM Mali), γίνονται αποδεκτές και θεωρούνται σημαντικές.
   2.   Η Γεωργία, η Δημοκρατία της Μολδαβίας και το Μαυροβούνιο απαλλάσσονται από χρηματοοικονομικές συνεισφορές στον προϋπολογισμό της EUTM Mali.
   Άρθρο 2
   Η παρούσα απόφαση αρχίζει να ισχύει από την ημερομηνία της έκδοσής της.

      Βρυξέλλες, 13 Μαΐου 2014.

            Για την Επιτροπή Πολιτικής και Ασφάλειας

            Ο Πρόεδρος

         W. STEVENS

      (1)  ΕΕ L 14 της 18.1.2013, σ. 19.


Avis juridique important

|

32001D0887

2001/887/ΔΕΥ: Απόφαση του Συμβουλίου, της 6ης Δεκεμβρίου 2001, σχετικά με την προστασία του ευρώ από την παραχάραξη και την κιβδηλεία

Επίσημη Εφημερίδα αριθ. L 329 της 14/12/2001 σ. 0001 - 0002

Απόφαση του Συμβουλίουτης 6ης Δεκεμβρίου 2001σχετικά με την προστασία του ευρώ από την παραχάραξη και την κιβδηλεία(2001/887/ΔΕΥ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την Ευρωπαϊκή Ένωση, και ιδίως το άρθρο 31 και το άρθρο 34 παράγραφος 2, σημείο γ),την πρωτοβουλία της Γαλλικής Δημοκρατίας(1),τη γνώμη του Ευρωπαϊκού Κοινοβουλίου(2),Εκτιμώντας τα ακόλουθα:(1) Ο κανονισμός (ΕΚ) αριθ. 974/98 του Συμβουλίου, της 3ης Μαΐου 1998, για την εισαγωγή του ευρώ(3), ορίζει την 1η Ιανουαρίου του 2002 ως ημερομηνία έναρξης της κυκλοφορίας του ευρώ και υποχρεώνει τα συμμετέχοντα κράτη μέλη να εξασφαλίσουν ενδεδειγμένες κυρώσεις κατά της παραχάραξης, της κιβδηλείας και της παραποίησης των τραπεζογραμματίων και των κερμάτων του ευρώ.(2) Τα μέτρα για την προστασία του ευρώ που έχουν θεσπισθεί με προηγούμενες πράξεις θα πρέπει να συμπληρωθούν και να ενισχυθούν μέσω διατάξεων οι οποίες να διασφαλίζουν τη στενή συνεργασία μεταξύ των αρμόδιων αρχών των κρατών μελών, της Ευρωπαϊκής Κεντρικής Τράπεζας, των εθνικών κεντρικών τραπεζών, της Ευρωπόλ και της Eurojust, στην καταστολή των αδικημάτων παραχάραξης και κιβδηλείας του ευρώ.(3) Το Συμβούλιο εξέδωσε, στις 29 Μαΐου 2000, την απόφαση-πλαίσιο 2000/383/ΔΕΥ για ενίσχυση της προστασίας από την παραχάραξη εν όψει της εισαγωγής του ευρώ με την επιβολή ποινών και άλλων κυρώσεων(4).(4) Το Συμβούλιο εξέδωσε, στις 28 Ιουνίου 2001, τον κανονισμό (ΕΚ) αριθ. 1338/2001, σχετικά με τον καθορισμό των αναγκαίων μέτρων για την προστασία του ευρώ από την παραχάραξη και την κιβδηλεία(5) και τον κανονισμό (ΕΚ) αριθ. 1339/2001 για την επέκταση των αποτελεσμάτων του κανονισμού (ΕΚ) αριθ. 1338/2001, σχετικά με τον καθορισμό των αναγκαίων μέτρων για την προστασία του ευρώ από την παραχάραξη και την κιβδηλεία σε εκείνα τα κράτη μέλη τα οποία δεν έχουν υιοθετήσει το ευρώ ως ενιαίο νόμισμα(6),ΑΠΟΦΑΣΙΖΕΙ:Άρθρο 1ΟρισμοίΓια τους σκοπούς της παρούσας απόφασης, νοούνται ως:α) "Πλαστά τραπεζογραμμάτια" και "κίβδηλα κέρματα": τα τραπεζογραμμάτια και τα κέρματα, όπως ορίζονται στο άρθρο 2 του κανονισμού (ΕΚ) αριθ. 1338/2001.β) "Παραχάραξη και κιβδηλεία του ευρώ και συναφή αδικήματα": πράξεις που διαπράττονται σε σχέση με το ευρώ, οι οποίες περιγράφονται στα άρθρα 3 έως 5 της απόφασης-πλαίσιο 2000/383/ΔΕΥ.γ) "Αρμόδιες αρχές": οι αρχές που ορίζονται από τα κράτη μέλη με σκοπό τη συγκέντρωση πληροφοριών, ιδίως οι εθνικές κεντρικές υπηρεσίες, και τη διαπίστωση, τη δίωξη ή τον κολασμό της παραχάραξης και κιβδηλείας του ευρώ και των συναφών αδικημάτων.δ) "Σύμβαση της Γενεύης": η διεθνής σύμβαση προς καταστολή της παραχαράξεως και κιβδηλείας, που υπεγράφη στη Γενεύη στις 20 Απριλίου 1929 καθώς και το πρωτόκολλό της.ε) "Σύμβαση Ευρωπόλ": η σύμβαση της 26ης Ιουλίου 1995 για την ίδρυση Ευρωπαϊκής Αστυνομικής Υπηρεσίας(7).Άρθρο 2Πραγματογνωμοσύνη για τραπεζογραμμάτια και κέρματαΤα κράτη μέλη εξασφαλίζουν ότι, στα πλαίσια των ερευνών σχετικά με την παραχάραξη και κιβδηλεία του ευρώ και τα συναφή αδικήματα:α) η αναγκαία πραγματογνωμοσύνη για τα τραπεζογραμμάτια για τα οποία υπάρχει υπόνοια ότι είναι παραχαραγμένα, διενεργείται από το εθνικό κέντρο ανάλυσης (ΚΕΑ), που έχει ορισθεί ή συσταθεί δυνάμει του άρθρου 4, παράγραφος 1 του κανονισμού (ΕΚ) αριθ. 1338/2001, καιβ) η αναγκαία πραγματογνωμοσύνη για τα κέρματα για τα οποία υπάρχει υπόνοια ότι είναι κίβδηλα, διενεργείται από το εθνικό κέντρο ανάλυσης κερμάτων (ΕΤΕΚ) που έχει ορισθεί ή συσταθεί δυνάμει του άρθρου 5, παράγραφος 1 του κανονισμού (EK) αριθ. 1338/2001.Άρθρο 3Διαβίβαση του πορίσματος της πραγματογνωμοσύνηςΤα κράτη μέλη εξασφαλίζουν ότι τα πορίσματα της πραγματογνωμοσύνης που διενεργείται από το ΚΕΑ και το ΕΤΕΚ σύμφωνα με το άρθρο 2, διαβιβάζονται στην Ευρωπόλ σύμφωνα με τη σύμβαση Ευρωπόλ.Άρθρο 4Υποχρέωση γνωστοποίησης πληροφοριών1. Τα κράτη μέλη μεριμνούν ώστε οι εθνικές κεντρικές υπηρεσίες, που αναφέρονται στο άρθρο 12 της Σύμβασης της Γενεύης, να γνωστοποιούν στην Ευρωπόλ, σύμφωνα με τη σύμβαση Ευρωπόλ, τις πληροφορίες που έχουν συγκεντρώσει σχετικά με έρευνες για την παραχάραξη και κιβδηλεία του ευρώ και τα συναφή αδικήματα, συμπεριλαμβανομένων των πληροφοριών που λαμβάνουν από τρίτες χώρες. Τα κράτη μέλη και η Ευρωπόλ συνεργάζονται για τον καθορισμό των πληροφοριών που πρέπει να γνωστοποιούνται. Οι πληροφορίες αυτές περιλαμβάνουν, κατ' ελάχιστον, τα στοιχεία των ενεχομένων προσώπων, τα στοιχεία των αδικημάτων, τις περιστάσεις ανακάλυψης των αδικημάτων, τις περιστάσεις της κατάσχεσης και τις διασυνδέσεις με άλλες υποθέσεις.2. Οι αρμόδιες αρχές των κρατών μελών χρησιμοποιούν, ενδεχομένως, στις έρευνες σχετικά με την παραχάραξη και κιβδηλεία του ευρώ και τα συναφή αδικήματα, τα μέσα που προσφέρει η προσωρινή μονάδα δικαστικής συνεργασίας και, στη συνέχεια, τα μέσα συνεργασίας που θα προσφέρει η Eurojust όταν δημιουργηθεί, σύμφωνα με τις διατάξεις των πράξεων για την ίδρυση της προσωρινής μονάδας δικαστικής συνεργασίας και της Eurojust.Άρθρο 5Έναρξη ισχύοςΗ παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα.Βρυξέλλες, 6 Δεκεμβρίου 2001.Για το ΣυμβούλιοΟ ΠρόεδροςM. Verwilghen(1) ΕΕ C 75 της 7.3.2001, σ. 1.(2) Γνώμη που δόθηκε στις 23 Οκτωβρίου 2001 (δεν έχει ακόμη δημοσιευθεί στην Επίσημη Εφημερίδα).(3) ΕΕ L 139 της 11.5.1998, σ. 1.(4) ΕΕ L 140 της 14.6.2000, σ. 1.(5) ΕΕ L 181 της 4.7.2001, σ. 6.(6) ΕΕ L 181 της 4.7.2001, σ. 11.(7) ΕΕ C 316 της 27.11.1995, σ. 2· σύμβαση όπως τροποποιήθηκε τελευταία από το πρωτόκολλο της 30ής Νοεμβρίου 2000 (ΕΕ C 358 της 13.12.2000, σ. 2).


Avis juridique important

|

31996D0112(01)

Απόφαση σχετικά με τη σύσταση προσωρινής εξεταστικής επιτροπής

Επίσημη Εφημερίδα αριθ. C 007 της 12/01/1996 σ. 0001 - 0003

Απόφαση σχετικά με τη σύσταση προσωρινής εξεταστικής επιτροπής(96/C  7/01)Το  Ευρωπαϊκό Κοινοβούλιο, - έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο της 138 Γ, - έχοντας υπόψη τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως  το άρθρο της 20 Β, - έχοντας υπόψη τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως  το άρθρο της 107 Β, - έχοντας υπόψη την απόφαση του Ευρωπαϊκού Κοινοβουλίου, του Συμβουλίου και της Επιτροπής της 19ης  Απριλίου 1995 για τους όρους άσκησης του δικαιώματος έρευνας του Ευρωπαϊκού Κοινοβουλίου  (1), - έχοντας υπόψη το άρθρο 136 του κανονισμού του, - έχοντας υπόψη την αίτηση που υπέβαλαν περισσότεροι από το ένα τέταρτο των μελών του σχετικά με τη  σύσταση προσωρινής εξεταστικής επιτροπής επιφορτισμένης να εξετάσει τις υπόνοιες παράβασης ή κακής  διοίκησης στο πλαίσιο του κοινοτικού καθεστώτος διαμετακόμισης, - έχοντας υπόψη την πρόταση της διάσκεψης των προέδρων της 7ης Δεκεμβρίου 1995 με θέμα αυτήν την  αίτηση, 1.  αποφασίζει να συστήσει προσωρινή εξεταστική επιτροπή για να εξετάσει τις  υπόνοιες παράβασης ή κακής διοίκησης στο πλαίσιο του καθεστώτος της κοινοτικής διαμετακόμισης 72.   αποφασίζει ότι η προσωρινή εξεταστική επιτροπή θα υποβάλει έκθεση στο Κοινοβούλιο εντός προθεσμίας  δώδεκα μηνών από την ημερομηνία δημοσίευσης στην Επίσημη Εφημερίδα των Ευρωπαϊκών Κοινοτήτων της  παρούσας απόφασης 73.  αποφασίζει ότι η εν λόγω προσωρινή εξεταστική επιτροπή θα αποτελείται από  17 μέλη. (1) ΕΕ αριθ. L 113 της 19. 5. 1995, σ. 2.   ΠΑΡΑΡΤΗΜΑΑΙΤΗΣΗ ΣΥΣΤΑΣΗΣ ΠΡΟΣΩΡΙΝΗΣ ΕΞΕΤΑΣΤΙΚΗΣ ΕΠΙΤΡΟΠΗΣ  ΠΡΟΚΕΙΜΕΝΟΥ ΝΑ ΕΡΕΥΝΗΣΕΙ ΤΙΣ ΚΑΤΗΓΟΡΙΕΣ ΠΑΡΑΒΙΑΣΗΣ Ή ΚΑΚΗΣ ΔΙΟΙΚΗΣΗΣ ΣΤΟ ΠΛΑΙΣΙΟ ΤΟΥ ΚΟΙΝΟΤΙΚΟΥ  ΚΑΘΕΣΤΩΤΟΣ ΔΙΑΜΕΤΑΚΟΜΙΣΗΣ (συνταχθείσα σύμφωνα με την απόφαση της Διάσκεψης των Προέδρων της 7ης  Δεκεμβρίου 1995) Οι κάτωθι βουλευτές ζητούν, δυνάμει του άρθρου 138 Γ της συνθήκης ΕΚ, τη σύσταση  εξεταστικής επιτροπής προκειμένου να ερευνήσει, στο πλαίσιο του υφιστάμενου κοινοτικού καθεστώτος  διαμετακόμισης, τις περιπτώσεις παραβίασης ή κακής διοίκησης σε ό,τι αφορά την εφαρμογή του  κοινοτικού δικαίου. Προς το σκοπό αυτό, παραθέτουν τα κατωτέρω: 1. ΑΝΤΙΚΕΙΜΕΝΟ ΤΗΣ ΕΡΕΥΝΑΣ1.1. Το καθεστώς κοινοτικής διαμετακόμισηςΌπως αναφέρεται  στην ετήσια έκθεση 1994 της Επιτροπής για την «Προστασία των οικονομικών συμφερόντων της Κοινότητας  - Καταπολέμηση της απάτης»  (1) (μέρος 5 του κεφαλαίου 1), η κοινοτική διαδικασία διαμετακόμισης  καθιστά δυνατή την κυκλοφορία εμπορευμάτων υπό τελωνειακό έλεγχο από άκρου εις άκρον της κοινοτικής  επικράτειας, όσο εκκρεμεί η καταβολή δασμών και φόρων αλλά και κάθε άλλο μέτρο που απορρέει από τις  κοινοτικές πολιτικές που εφαρμόζονται. Η διαδικασία βασίζεται στον ορισμό ενός προσώπου (φυσικού ή νομικού) ως κύριου υπόχρεου,  επιφορτισμένου να παράσχει εγγύηση για την κάλυψη της καταβολής των οφειλομένων δασμών σε περίπτωση  ατασθαλίας και να παρουσιάσει εμπορεύματα σε καλή κατάσταση στο τελωνειακό γραφείο προορισμού στην  ταχθείσα προθεσμία. Σε περίπτωση που η διαδικασία διαμετακόμισης θεωρηθεί ότι έχει συντελεσθεί  κανονικά, ο κύριος υπόχρεος απαλλάσσεται των υποχρεώσεών του. Αντιθέτως, σε περίπτωση ατασθαλίας, οι απαιτητοί δασμοί και φόροι ζητούνται από τον διαπράξαντα την  ατασθαλία, εάν το πρόσωπο αυτό μπορεί να εντοπισθεί. Ελλείψει αυτού, η καταβολή του ποσού ζητείται  από τον κύριο υπόχρεο 7 τέλος, εάν ο τελευταίος δεν είναι σε θέση να εκπληρώσει την υποχρέωσή του  αυτή, εκτελείται η εγγύηση που καλύπτει τη διαδικασία διαμετακόμισης. 1.2. Τα υφιστάμενα προβλήματαΗ Επιτροπή εκτιμά στο έγγραφο αυτό ότι το καθεστώς διαμετακόμισης  έχει πλέον καταστεί βασικός στόχος των οργανωμένων εγκληματικών δικτύων που αποβλέπουν στην  πραγματοποίηση δολίων ενεργειών. Στο πλαίσιο αυτό, η κυκλοφορία εμπορευμάτων υψηλής φορολογίας  (τσιγάρα ή άλλα προϊόντα που χρηματοδοτούνται από την ΚΓΠ) παρουσιάζει ορισμένους κινδύνους. Την  ίδια άλλωστε διαπίστωση έκανε και το Συμβούλιο στο πλαίσιο του ψηφίσματός του της 23ης Νοεμβρίου  1995 σχετικά με την ηλεκτρονική μηχανογράφηση των καθεστώτων τελωνειακής διαμετακόμισης  (2). Πάντοτε σύμφωνα με την άποψη της Επιτροπής, οι απάτες πραγματοποιούνται κυρίως με τις ακόλουθες  ενέργειες: - μη παρουσίαση των εμπορευμάτων στο τελωνειακό γραφείο προορισμού και διάθεσή τους στην κυκλοφορία  στην Κοινότητα χωρίς καταβολή των απαιτούμενων δασμών και φόρων 7- πλαστογράφηση των τελωνειακών  εγγράφων που πιστοποιούν την παρουσίαση των εμπορευμάτων στο γραφείο προορισμού με τη χρησιμοποίηση  κλεμμένων ή πλαστών σφραγίδων. Στις περιπτώσεις αυτές, τα εμπορεύματα εισάγονται αντικανονικά και διατίθενται στην κοινοτική αγορά  χωρίς να έχουν υποβληθεί στην καταβολή των οφειλόμενων δασμών και φόρων. 1.3. Το αντικείμενο της προσωρινής εξεταστικής επιτροπήςΑνησυχώντας βαθύτατα για το φαινόμενο  αυτό, η Επιτροπή ενέκρινε στις 29 Μαρτίου 1995, ανακοίνωση με τον τίτλο «Απάτη στη διαδικασία  διαμετακόμισης - προβλεπόμενες λύσεις και προοπτικές για το μέλλον»  (3). Εξάλλου, το Ελεγκτικό  Συνέδριο ασχολήθηκε επίσης με το πρόβλημα αυτό και η ανάλυση και τα αποτελέσματα των ενεργειών του  περιέχονται στην ετήσια έκθεσή του για το οικονομικό έτος 1994. Ωστόσο, τα δύο αυτά έγγραφα  περισσότερο θίγουν τα συγκεκριμένα ζητήματα παρά δίνουν απαντήσεις σε αυτά, ιδίως σε ό,τι αφορά τη  φύση και την έκταση, στο συγκεκριμένο τομέα, της κακής διοίκησης στην εφαρμογή του κοινοτικού  δικαίου. Το αντικείμενο της προσωρινής εξεταστικής επιτροπής είναι να καταδείξει την αλήθεια των κατηγοριών  αυτών και τις συνέπειες ως προς τις εμπλεκόμενες διοικήσεις, προκειμένου να διατυπωθούν, εάν  χρειασθεί, οι συστάσεις που προβλέπονται στο άρθρο 4, παράγραφος 3 της απόφασης του Ευρωπαϊκού  Κοινοβουλίου, του Συμβουλίου και της Επιτροπής της 19ης Απριλίου 1995  (4) σχετικά με τους όρους  άσκησης του δικαιώματος έρευνας του Ευρωπαϊκού Κοινοβουλίου, καθώς και στο άρθρο 136, παράγραφος 10  του Κανονισμού του Κοινοβουλίου  (5). 2. ΛΕΠΤΟΜΕΡΗΣ ΑΙΤΙΟΛΟΓΙΚΗ ΕΚΘΕΣΗΣτα ανωτέρω έγγραφα, η Επιτροπή (σημείο 4.2)  και το Ελεγκτικό Συνέδριο (σημείο 1.48), αφού διευκρίνισαν ότι οι εθνικές διοικήσεις είναι  υπεύθυνες για την ποιότητα των διοικητικών ελέγχων και τη διαχείριση του καθεστώτος, επισημαίνουν  ωστόσο ότι η ποιότητα των ελέγχων αυτών τα τελευταία χρόνια σταδιακά υποβαθμίστηκε. Αυτή η ανεπάρκεια διοικητικού ελέγχου οφείλεται κατά βάση στο όλο και ευρύτερο και εντεινόμενο  φαινόμενο των απατών που διαπράττονται σε βάρος της Κοινότητας. Οι λόγοι της σημαντικότατης αυτής μείωσης της ποιότητας του διοικητικού ελέγχου μπορούν να  συνοψισθούν στις τρεις κάτωθι κατηγορίες ισχυρισμών: 2.1. Καθυστερήσεις και ανοχή της μη τήρησης των προθεσμιών- οι οικονομικοί φορείς υποχρεούνται να  παρουσιάσουν τα εμπορεύματα και τα έγγραφα στο τελωνειακό γραφείο προορισμού στις καθορισμένες  προθεσμίες (π.χ. 20 μέρες για τις εναέριες μεταφορές, 45 μέρες για τις θαλάσσιες μεταφορές),  προθεσμία που, στην πράξη, δεν φαίνεται να τηρείται και δεν επιβάλλεται προς τούτο ποινή, - οι διαδικασίες έρευνας που αφορούν εκκρεμούσες ενέργειες δεν αναλαμβάνονται σε ένα ιδιαίτερα  πρόωρο στάδιο, με αποτέλεσμα η απάτη να διαπιστώνεται συχνά πολύ καθυστερημένα, - η καθυστερημένη διαβίβαση στο τελωνειακό γραφείο αναχώρησης του συνοδευτικού εγγράφου αποστολής,  έχει ως αποτέλεσμα σώρευση μη διεκπεραιωθέντων εγγράφων. Σε ορισμένες περιπτώσεις, οι καθυστερήσεις  στη διαβίβαση φακέλων μεταξύ τελωνειακών γραφείων είναι τόσο μεγάλες ώστε οι προβλεπόμενες από τους  κοινοτικούς κανόνες προθεσμίες δεν μπορούν να τηρηθούν χωρίς προσπάθεια επιτάχυνσης των  διαδικασιών, λόγω των συσσωρευμένων καθυστερήσεων. 2.2. Κακή διαχείριση του καθεστώτος- οι διαδικασίες έρευνας δεν διεξάγονται με την δέουσα  προτεραιότητα και αυστηρότητα, καθόσον οι διοικήσεις των κρατών μελών δεν αποδίδουν επαρκή  προτεραιότητα στους ελέγχους της διαμετακόμισης, - η εφαρμογή των κανονισμών και των υφισταμένων διοικητικών διατάξεων από αυτά τα κράτη μέλη δεν  μπορεί πάντοτε να διασφαλίζεται κατά τρόπον που να εγγυάται τη χρηστή διαχείριση, - ο έλεγχος των εισόδων και εξόδων από τις αποθήκες συχνά είναι εντελώς ανεπαρκής. 2.3. Κοινοποίηση και τρόποι είσπραξης των ποσών- στον τομέα των ιδίων πόρων, τα κοινοποιούμενα  ποσά από τα κράτη μέλη με βάση τον κανονισμό (ΕΟΚ) αριθ. 1552/89 του Συμβουλίου της 29ης Μαΐου 1989  σχετικά με την εφαρμογή του συστήματος των ιδίων πόρων των Κοινοτήτων και που αφορά τις περιπτώσεις  απάτης και ατασθαλιών  (1), εξακολουθούν να είναι εξαιρετικά ανεπαρκείς, της τάξεως του 1/3 των  ποσών των διαπιστωμένων απατών, - όσον αφορά τα επιστρεφόμενα ποσά, αυτά είναι ελάχιστα, - προβλέπονται κυρώσεις από την ισχύουσα κανονιστική κοινοτική νομοθεσία (ο καθορισμός των οποίων  και η υλοποίησή τους διέπονται από τις εθνικές νομοθεσίες των κρατών μελών), αλλά πρακτικά δεν  εφαρμόζεται ποτέ, - από τα υπόλοιπα, μόνο ένα μικρό ποσοστό των κοινοποιημένων υποθέσεων, κατά την έννοια του ανωτέρω  κανονισμού, αποτελεί αντικείμενο δικαστικής διαδικασίας. Όσον αφορά τις τρεις βασικές κατηγορίες, που είναι καθεαυτές διαρθρωμένες και σημαντικότατες, οι εν  λόγω εκθέσεις του Ελεγκτικού Συνεδρίου και της Επιτροπής δεν φαίνεται να διευκρινίζουν τον λόγο για  τον οποίο, με την πάροδο των ετών, σημειώνονται και εξακολουθούν να αυξάνουν τέτοιες αδυναμίες και  περιπτώσεις κακής διαχείρισης, ακόμη και παραβίασης των οικείων διατάξεων του κοινοτικού δικαίου. 3. ΕΝΤΟΛΗ ΤΗΣ ΠΡΟΣΩΡΙΝΗΣ ΕΞΕΤΑΣΤΙΚΗΣ ΕΠΙΤΡΟΠΗΣΑυτή η προσωρινή εξεταστική  επιτροπή θα συσταθεί για να διαλευκάνει τη φύση των λόγων αυτών των περιπτώσεων κακής διαχείρισης  από τις αρμόδιες εθνικές αρχές, σε σχέση με την απάτη που διαπράττεται κατά τη διαδικασία  διαμετακόμισης και την εξ αυτής απορρέουσα παραβίαση του κοινοτικού δικαίου. Θα προτείνει λοιπόν βελτιώσεις όσον αφορά τον εντοπισμό και την πρόληψη της απάτης, την προάσπιση  των οικονομικών και δημοσιονομικών συμφερόντων της Κοινότητας και την είσπραξη των οφειλομένων  ποσών. Η επιτροπή θα εξετάσει ειδικότερα: - την γένεση της κρίσης του συστήματος διαμετακόμισης, - τις αστοχίες και αδυναμίες των διαδικασιών, - τα μέτρα που λαμβάνονται για τη βελτίωση των διαδικασιών, - τα συμπληρωματικά μέτρα που πρέπει να ληφθούν ήδη από τώρα, - τα μέτρα που ελήφθησαν ή θα ληφθούν για την είσπραξη των απωλεσθέντων ποσών και την επιβολή  κυρώσεων στους παραβάτες. 4. ΔΙΑΡΚΕΙΑ ΤΗΣ ΘΗΤΕΙΑΣ ΤΗΣ ΠΡΟΣΩΡΙΝΗΣ ΕΞΕΤΑΣΤΙΚΗΣ ΕΠΙΤΡΟΠΗΣΗ προσωρινή  εξεταστική επιτροπή θα υποβάλει έκθεση εντός 12 μηνών από τη δημοσίευση της περί της συστάσεώς της  απόφασης του Ευρωπαϊκού Κοινοβουλίου. (1) COM (95) 098.  (2) ΕΕ αριθ. C 327 της 7. 12. 95, σ. 2.  (3) COM (95) 0108.  (4) ΕΕ αριθ. C 113 της 19. 5. 1995, σ. 2.  (5) ΕΕ αριθ. L 293 της 7. 12. 1995, σ. 1.  (1)  ΕΕ αριθ. L 155 της 7. 6. 1989, σ. 1.


title: Απόφαση της Επιτροπής, της 13ης Φεβρουαρίου 2013 , περί διορισμού των μελών της Επιτροπής Ανώτερων Επιθεωρητών Εργασίας για νέα θητεία

text:
               15.2.2013

               EL

               Επίσημη Εφημερίδα της Ευρωπαϊκής Ένωσης

               C 43/24

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 13ης Φεβρουαρίου 2013
   περί διορισμού των μελών της Επιτροπής Ανώτερων Επιθεωρητών Εργασίας για νέα θητεία
   2013/C 43/08
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 95/319/ΕΚ της Επιτροπής, της 12ης Ιουλίου 1995, σχετικά με τη συγκρότηση επιτροπής ανώτερων επιθεωρητών εργασίας (1) και ιδίως το άρθρο 5,
   Έχοντας υπόψη τον κατάλογο των υποψηφίων που υπέβαλαν τα κράτη μέλη,
   Εκτιμώντας τα ακόλουθα:

               (1)

               Το άρθρο 5 παράγραφος 1 της απόφασης 95/319/ΕΚ προβλέπει ότι η επιτροπή θα αποτελείται από ένα τακτικό μέλος ανά κράτος μέλος και ότι ένα αναπληρωματικό μέλος μπορεί να διορίζεται για κάθε τακτικό μέλος.

               (2)

               Σύμφωνα με το άρθρο 5 παράγραφος 2 της εν λόγω απόφασης τα τακτικά και αναπληρωματικά μέλη της επιτροπής διορίζονται από την Ευρωπαϊκή Επιτροπή με βάση πρόταση του κράτους μέλους.

               (3)

               Το άρθρο 5 παράγραφος 3 της εν λόγω απόφασης ορίζει ότι η θητεία των μελών της επιτροπής είναι τριετής και ανανεώσιμη.

               (4)

               Η προηγούμενη θητεία της επιτροπής έληξε στις 31 Δεκεμβρίου 2012.

               (5)

               Επομένως, η Ευρωπαϊκή Επιτροπή πρέπει να διορίσει τα μέλη της εν λόγω επιτροπής με βάση τις προτάσεις των κρατών μελών για μια περίοδο τριών ετών,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Τα πρόσωπα των οποίων τα ονόματα περιλαμβάνονται στο παράρτημα της παρούσας απόφασης διορίζονται ως τακτικά και αναπληρωματικά μέλη της επιτροπής ανώτερων επιθεωρητών εργασίας (SLIC) για τριετή περίοδο, από την 1η Ιανουαρίου 2013 έως την 31η Δεκεμβρίου 2015.
   2.   Τα ονόματα των μελών δημοσιεύονται στην Επίσημη Εφημερίδα της Ευρωπαϊκής Ένωσης για ενημερωτικούς σκοπούς.
   Άρθρο 2
   Η παρούσα απόφαση αρχίζει να ισχύει την ημέρα μετά τη δημοσίευσή της στην Επίσημη Εφημερίδα της Ευρωπαϊκής Ένωσης.

      Βρυξέλλες, 13 Φεβρουαρίου 2013.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 188 της 9.8.1995, σ. 11.

      ΠΑΡΑΡΤΗΜΑ

                  Κράτος μέλος

                  Τακτικό μέλος

                  Αναπληρωματικό μέλος

                  Βέλγιο

                  κ. Paul TOUSSEYN

                  κ. Michel ASEGLIO

                  Βουλγαρία

                  κα Rumyana MIHAYLOVA

                  κα Irena DIMITROVA

                  Τσεχική Δημοκρατία

                  κ. Rudolf HAHN

                  κ. Jaromír ELBEL

                  Δανία

                  κ. Jens JENSEN

                  κα Annemarie KNUDSEN

                  Γερμανία

                  κ. Kai SCHÄFER

                  κ. Ernst-Friedrich PERNACK

                  Εσθονία

                  κ. Herko SUNTS

                  κ. Rein REISBERG

                  Ιρλανδία

                  κ. Brian HIGGISSON

                  κ. Martin O'HALLORAN

                  Ελλάδα

                  κ. Αλέξανδρος ΚΑΡΑΓΕΩΡΓΙΟΥ

                  κ. Νικόλαος ΣΑΡΑΦΟΠΟΥΛΟΣ

                  Ισπανία

                  κ. José Ignacio SACRISTÁN ENCISO

                  κα Graciela DE ANDRÉS NOVO

                  Γαλλία

                  κ. Yves CALVEZ

                  κα Jessy PRETTO

                  Ιταλία

                  κ. Paolo PENNESI

                  κ. Mariano MARTONE

                  Κύπρος

                  κ. Αναστάσιος ΓΙΑΝΝΑΚΗΣ

                  κ. Αριστόδημος ΟΙΚΟΝΟΜΙΔΗΣ

                  Λετονία

                  κ. Renārs LUSIS

                  κα Linda MATISĀNE

                  Λιθουανία

                  κ. Vilius MACIULAITIS

                  κ. Gintaras CEPAS

                  Λουξεμβούργο

                  κ. Paul WEBER

                  κ. Robert HUBERTY

                  Ουγγαρία

                  κ. Robert KOMÁROMI

                  κα Katalin BALOGH

                  Μάλτα

                  κ. Mark GAUCI

                  κ. Vincent ATTARD

                  Κάτω Χώρες

                  κ. Jan VAN DEN BOS

                  κα M.A. ZUURBIER (Marga)

                  Αυστρία

                  κ. Gertrud BREINDL

                  κ. Josef KERSCHHAGL

                  Πολωνία

                  κα Iwona HICKIEWICZ

                  κα Małgorzata KWIATKOWSKA

                  Πορτογαλία

                  κ. José Luís FORTE

                  κα Cristina Maria GONÇALVES RODRIGUES

                  Ρουμανία

                  κ. Ciprian Giorgian DRAGOMIR

                  κα Flavia Iustina BOSNARI

                  Σλοβενία

                  κα Franc RANČIGAJ

                  κ. Slavko KRIŠTOFELC

                  Δημοκρατία της Σλοβακίας

                  κ. Andrej GMITTER

                  κ. Bartolomej DOROV

                  Φινλανδία

                  κ. Leo SUOMAA

                  κ. Markku MARJAMÄKI

                  Σουηδία

                  κ. Mikael SJÖBERG

                  κ. Bernt NILSSON

                  Ηνωμένο Βασίλειο

                  κ. David ASHTON

                  κ. Kevin MYERS


title: Απόφαση (ΕΕ) 2017/1921 του Συμβουλίου, της 16ης Οκτωβρίου 2017, σχετικά με τη θέση που θα πρέπει να ληφθεί, εξ ονόματος της Ευρωπαϊκής Ένωσης, στο πλαίσιο του κοινού συμβουλίου CARIFORUM-ΕΕτης συμφωνίας οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, όσον αφορά την κατάρτιση καταλόγου διαιτητών

text:
               20.10.2017

               EL

               Επίσημη Εφημερίδα της Ευρωπαϊκής Ένωσης

               L 271/38

         ΑΠΌΦΑΣΗ (ΕΕ) 2017/1921 ΤΟΥ ΣΥΜΒΟΥΛΊΟΥ
   της 16ης Οκτωβρίου 2017
   σχετικά με τη θέση που θα πρέπει να ληφθεί, εξ ονόματος της Ευρωπαϊκής Ένωσης, στο πλαίσιο του κοινού συμβουλίου CARIFORUM-ΕΕτης συμφωνίας οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, όσον αφορά την κατάρτιση καταλόγου διαιτητών
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου (1) («συμφωνία»), υπογράφηκε στις 15 Οκτωβρίου 2008 και εφαρμόζεται προσωρινά από τις 29 Δεκεμβρίου 2008.

               (2)

               Κατά το άρθρο 221 της συμφωνίας, θα πρέπει να καταρτισθεί ο κατάλογος 15 ατόμων ειδικευμένων γνώσεων ή εμπειρίας σε θέματα νομικά και διεθνούς εμπορίου, που διατίθενται να υπηρετήσουν ως διαιτητές. Πρέπει να εφαρμοστούν οι περί επιλύσεως διαφορών διατάξεις της συμφωνίας.

               (3)

               Το κοινό συμβούλιο CARIFORUM-ΕΕ («κοινό συμβούλιο»), κατά την τέταρτη συνεδρίασή του στις 17 Νοεμβρίου 2017, πρόκειται να εκδώσει απόφαση σχετικά με την κατάρτιση του εν λόγω καταλόγου.

               (4)

               Στο πλαίσιο του κοινού συμβουλίου, η Ένωση εκπροσωπείται από την Επιτροπή σύμφωνα με το άρθρο 17 παράγραφος 1 της Συνθήκης για την Ευρωπαϊκή Ένωση (ΣΕΕ). Τα κράτη μέλη θα πρέπει να υποστηρίξουν τη θέση της Ένωσης σύμφωνα με το άρθρο 4 παράγραφος 3 της ΣΕΕ.

               (5)

               Θα πρέπει να ορισθεί η θέση της Ένωσης στο κοινό συμβούλιο.

               (6)

               Η θέση της Ένωσης στο κοινό συμβούλιο θα πρέπει συνεπώς να βασισθεί στο επισυναπτόμενο σχέδιο απόφασης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που θα πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της τέταρτης συνεδρίασης του κοινού συμβουλίου CARIFORUM-ΕΕ στις 17 Νοεμβρίου 2017, για την κατάρτιση καταλόγου διαιτητών βασίζεται στο σχέδιο απόφασης του κοινού συμβουλίου CARIFORUM-ΕΕ που επισυνάπτεται στην παρούσα απόφαση.
   Άρθρο 2
   Η παρούσα απόφαση απευθύνεται στην Επιτροπή και στα κράτη μέλη.

      Λουξεμβούργο, 16 Οκτωβρίου 2017.

            Για το Συμβούλιο

            Η Πρόεδρος

         F. MOGHERINI

      (1)  ΕΕ L 289 της 30.10.2008, σ. 3.

      ΣΧΕΔΙΟ
      ΑΠΟΦΑΣΗ αριθ. …/ ΤΟΥ ΚΟΙΝΟΥ ΣΥΜΒΟΥΛΙΟΥ CARIFORUM-ΕΕ
      που θεσπίστηκε με τη συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου,
      της …
      σχετικά με την κατάρτιση καταλόγου διαιτητών
      ΤΟ ΚΟΙΝΟ ΣΥΜΒΟΥΛΙΟ CARIFORUM-ΕΕ,
      Έχοντας υπόψη τη συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, και ιδίως το άρθρο 221 παράγραφος 1 αυτής,
      ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Ο κατάλογος δεκαπέντε διαιτητών που προβλέπεται στο άρθρο 221 παράγραφος 1 που επισυνάπτεται στην παρούσα απόφαση εγκρίνεται από τα μέρη.
      Άρθρο 2
      Η επιτροπή εμπορίου και ανάπτυξης CARIFORUM-EE μπορεί να τροποποιήσει τον κατάλογο των διαιτητών που επισυνάπτεται στην παρούσα απόφαση.
      Άρθρο 3
      Η παρούσα απόφαση αρχίζει να ισχύει στις …

         …,

               Για τα κράτη CARIFORUM

               Για την ΕΕ

      ΠΑΡΑΡΤΗΜΑ
      Κατάλογος διαιτητών που αναφέρονται στο άρθρο 221 παράγραφος 1 της συμφωνίας
      Διαιτητές που επιλέχθηκαν από τα κράτη CARIFORUM:

                  κα Tracy BENN-ROBERTS (Αντίγκουα και Μπαρμπούντα)

                  κα Nicole FOSTER (Μπαρμπάντος)

                  κα Bertha COOPER – ROSSEAU (Μπαχάμες)

                  κα Michelle A. BROWN (Τζαμάικα)

                  κα Fabiola MEDINA GARNES (Δομινικανή Δημοκρατία)

            Διαιτητές που επιλέχθηκαν από την ΕΕ:

                  κ. Jacques BOURGEOIS (Βέλγιο)

                  κ. Claus – Dieter EHLERMANN (Γερμανία)

                  κ. Pieter Jan KUIJPER (Κάτω Χώρες)

                  κ. Giorgio SACERDOTI (Ιταλία)

                  κ. Ramon TORRENT (Ισπανία)

            Διαιτητές που επιλέχθηκαν από κοινού από τα μέρη:

                  κ. Frederick ABBOTT (Ηνωμένες Πολιτείες της Αμερικής)

                  κ. James BACCHUS (Ηνωμένες Πολιτείες της Αμερικής)

                  κ. Armand DE MESTRAL (Καναδάς)

                  κα Claudia OROZCO (Κολομβία)

                  κ. Helge SELAND (Νορβηγία)


title: 2006/657/ΕΚ: Απόφαση της Επιτροπής, της 29ης Σεπτεμβρίου 2006 , σχετικά με την ανάθεση, σε εκτελεστικούς οργανισμούς, της διαχείρισης της ενίσχυσης για τη χρηματοδότηση των προενταξιακών μέτρων στους τομείς της γεωργίας και της αγροτικής ανάπτυξης στη Βουλγαρία κατά την προενταξιακή περίοδο

text:
               30.9.2006

               EL

               Επίσημη Εφημερίδα της Ευρωπαϊκής Ένωσης

               L 271/81

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 29ης Σεπτεμβρίου 2006
   σχετικά με την ανάθεση, σε εκτελεστικούς οργανισμούς, της διαχείρισης της ενίσχυσης για τη χρηματοδότηση των προενταξιακών μέτρων στους τομείς της γεωργίας και της αγροτικής ανάπτυξης στη Βουλγαρία κατά την προενταξιακή περίοδο
   (2006/657/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1266/1999 του Συμβουλίου της 21ης Ιουνίου 1999 σχετικά με τον συντονισμό της βοήθειας προς τις υποψήφιες χώρες στο πλαίσιο της προενταξιακής στρατηγικής και για την τροποποίηση του κανονισμού (ΕΟΚ) αριθ. 3906/1989 (1), και ιδίως το άρθρο 12 παράγραφος 2,
   τον κανονισμό (ΕΚ) αριθ. 1968/1999 του Συμβουλίου της 21ης Ιουνίου 1999 σχετικά με την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη στις υποψήφιες χώρες της Κεντρικής και Ανατολικής Ευρώπης κατά την προενταξιακή περίοδο (2), και ιδίως το άρθρο 4 παράγραφοι 5 και 6,
   Εκτιμώντας τα ακόλουθα:

               (1)

               Το ειδικό ενταξιακό πρόγραμμα για τη γεωργία και την αγροτική ανάπτυξη για τη Δημοκρατία της Βουλγαρίας (στο εξής «Sapard») εγκρίθηκε με την απόφαση της Επιτροπής της 20ής Οκτωβρίου 2000 (3), και τροποποιήθηκε με την απόφαση της Επιτροπής της 5ης Ιουλίου 2006, σύμφωνα με το άρθρο 4 παράγραφος 5 του κανονισμού (ΕΚ) αριθ. 1268/1999.

               (2)

               Η κυβέρνηση της Δημοκρατίας της Βουλγαρίας και η Επιτροπή, ενεργώντας εξ ονόματος της Κοινότητας, υπέγραψαν στις 18 Δεκεμβρίου 2000 την πολυετή χρηματοδοτική συμφωνία η οποία θεσπίζει το τεχνικό, νομικό και διοικητικό πλαίσιο για την εκτέλεση του προγράμματος Sapard, όπως τροποποιήθηκε από τις πολυετείς χρηματοδοτικές συμφωνίες των ετών 2000, 2001, 2002, 2003, 2004 και 2005, οι οποίες υπεγράφησαν στις 12 Φεβρουαρίου 2001, 19 Φεβρουαρίου 2002, 4 Απριλίου 2003, 23 Ιουλίου 2003, 14 Απριλίου 2005 και 11 Ιανουαρίου 2006, αντιστοίχως.

               (3)

               Ο οργανισμός Sapard διορίστηκε από την αρμόδια αρχή της Δημοκρατίας της Βουλγαρίας για την εκτέλεση ορισμένων από τα μέτρα που περιλαμβάνονται στο Sapard. Το Εθνικό Ταμείο του Υπουργείου Οικονομικών ορίστηκε για τα οικονομικά καθήκοντα που πρέπει να ασκήσει στο πλαίσιο της υλοποίησης του Sapard.

               (4)

               Με βάση μια κατά περίπτωση ανάλυση της ικανότητας διαχείρισης εθνικών και τομεακών προγραμμάτων/έργων, των διαδικασιών δημοσιονομικού ελέγχου και των δομών όσον αφορά τα δημόσια οικονομικά, όπως προβλέπεται στο άρθρο 12 παράγραφος 2 του κανονισμού (ΕΚ) αριθ. 1266/1999, η Επιτροπή εξέδωσε την απόφαση 2001/380/ΕΚ της 14ης Μαΐου 2001 (4) και την απόφαση 2003/614/ΕΚ της 14ης Αυγούστου 2003 (5) για την ανάθεση, σε εκτελεστικούς οργανισμούς, της διαχείρισης της ενίσχυσης για τα προενταξιακά μέτρα στους τομείς της γεωργίας και της αγροτικής ανάπτυξης στη Δημοκρατία της Βουλγαρίας κατά την προενταξιακή περίοδο, όσον αφορά ορισμένα μέτρα που προβλέπονται στο Sapard.

               (5)

               Η Επιτροπή προέβη σε περαιτέρω ανάλυση, σύμφωνα με το άρθρο 12 παράγραφος 2 του κανονισμού (ΕΚ) αριθ. 1266/1999 όσον αφορά το μέτρο 1.3 «Ανάπτυξη γεωργικών πρακτικών και δραστηριοτήτων φιλικών προς το περιβάλλον» όπως προβλέπεται στο Sapard. Η Επιτροπή θεωρεί ότι, όσον αφορά επίσης το μέτρο αυτό, η Δημοκρατία της Βουλγαρίας πληροί τις διατάξεις των άρθρων 4 έως 6 και του παραρτήματος του κανονισμού (ΕΚ) αριθ. 2222/2000 της Επιτροπής της 7ης Ιουνίου 2000 για τον καθορισμό των χρηματοδοτικών κανόνων για την εφαρμογή του κανονισμού (ΕΚ) αριθ. 1268/1999 του Συμβουλίου για την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη σε υποψήφιες χώρες της Κεντρικής και Ανατολικής Ευρώπης κατά την προενταξιακή περίοδο (6) καθώς και τους ελάχιστους όρους που περιλαμβάνονται στο παράρτημα του κανονισμού (ΕΚ) αριθ. 1266/1999.

               (6)

               Ως εκ τούτου, κρίνεται σκόπιμο να αρθεί η απαίτηση της εκ των προτέρων έγκρισης που προβλέπεται στο άρθρο 12 παράγραφος 1 του κανονισμού (ΕΚ) αριθ. 1266/1999 και να ανατεθεί, όσον αφορά το μέτρο 1.3 στο Κρατικό Ταμείο Γεωργίας και στο Εθνικό Ταμείο του Υπουργείου Οικονομικών της Δημοκρατίας της Βουλγαρίας η διαχείριση της ενίσχυσης σε αποκεντρωμένη βάση.

               (7)

               Ωστόσο, εφόσον οι έλεγχοι που πραγματοποίησε η Επιτροπή για το μέτρο 1.3 βασίζονται σε σύστημα το οποίο δεν λειτουργεί ακόμη πλήρως όσον αφορά όλα τα σχετικά στοιχεία, κρίνεται σκόπιμο να ανατεθεί η διαχείριση του Sapard στο Κρατικό Ταμείο Γεωργίας και στο Εθνικό Ταμείο του Υπουργείου Οικονομικών, σύμφωνα με το άρθρο 3 παράγραφος 2 του κανονισμού (ΕΚ) αριθ. 2222/2000, σε προσωρινή βάση.

               (8)

               Οι κανόνες επιλεξιμότητας των δαπανών περιλαμβάνονται στο πρόγραμμα Sapard.

               (9)

               Η πλήρης ανάθεση της διαχείρισης του Sapard προβλέπεται μόνον εφόσον έχουν διεξαχθεί επιπλέον έλεγχοι για να διασφαλιστεί ότι το σύστημα λειτουργεί ικανοποιητικά και έχουν εφαρμοστεί τυχόν συστάσεις που ενδέχεται να εκδώσει η Επιτροπή όσον αφορά την ανάθεση της διαχείρισης της ενίσχυσης στο Κρατικό Ταμείο Γεωργίας και στο Εθνικό Ταμείο του Υπουργείου Οικονομικών,

         ΑΠΟΦΑΣΙΖΕΙ:
   Άρθρο 1
   Αίρεται η απαίτηση της εκ των προτέρων έγκρισης από την Επιτροπή της επιλογής των σχεδίων και της σύναψης σύμβασης για το μέτρο 1.3 «Ανάπτυξη γεωργικών πρακτικών και δραστηριοτήτων φιλικών προς το περιβάλλον» από τη Δημοκρατία της Βουλγαρίας, όπως προβλέπεται στο άρθρο 12 παράγραφος 1 του κανονισμού (ΕΚ) αριθ. 1266/1999.
   Άρθρο 2
   Η διαχείριση του Sapard ανατίθεται σε προσωρινή βάση:

               1)

               στο Κρατικό Ταμείο Γεωργίας (Οργανισμός Sapard), 136 Tzar Boris III Boulevard, 1618 Sofia, Βουλγαρία για την εφαρμογή του μέτρου 1.3 του Sapard, όπως προβλέπεται στο πρόγραμμα για τη γεωργία και την αγροτική ανάπτυξη που εγκρίθηκε με την απόφαση της Επιτροπής της 20ής Οκτωβρίου 2000· και

               2)

               στο Εθνικό Ταμείο του Υπουργείου Οικονομικών, 102 Rakovski Street, 1040 Sofia, Βουλγαρία, για τα οικονομικά καθήκοντα που πρέπει να διεκπεραιώσει στο πλαίσιο της εφαρμογής του Sapard όσον αφορά το μέτρο 1.3 για τη Δημοκρατία της Βουλγαρίας.

         Άρθρο 3
   Εφαρμόζονται οι κανόνες επιλεξιμότητας των δαπανών, όπως διευκρινίζεται στο Sapard, με την επιφύλαξη τυχόν αποφάσεων χορήγησης ενίσχυσης σε μεμονωμένους δικαιούχους στο πλαίσιο του Sapard.

      Βρυξέλλες, 26 Σεπτεμβρίου 2006.

            Για την Επιτροπή

         Mariann FISCHER BOEL

            Μέλος της Επιτροπής

      (1)  ΕΕ L 161 της 26.6.1999, σ. 68.

      (2)  ΕΕ L 161 της 26.6.1999, σ. 87. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2112/2005 (ΕΕ L 344 της 27.12.2005, σ. 23).

      (3)  E(2000) 3058 τελικό.

      (4)  ΕΕ L 102 της 18.4.2002, σ. 32

      (5)  ΕΕ L 213 της 23.8.2003, σ. 10.

      (6)  ΕΕ L 253 της 7.10.2000, σ. 5. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1052/2006 (ΕΕ L 189 της 12.7.2006, σ. 3).


title: 2008/726/ΕΚ: Απόφαση του Συμβουλίου, της 15ης Σεπτεμβρίου 2008 , για το διορισμό στην Επιτροπή των Περιφερειών ενός τακτικού μέλους από την Ιταλία

text:
               16.9.2008

               EL

               Επίσημη Εφημερίδα της Ευρωπαϊκής Ένωσης

               L 247/24

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 15ης Σεπτεμβρίου 2008
   για το διορισμό στην Επιτροπή των Περιφερειών ενός τακτικού μέλους από την Ιταλία
   (2008/726/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 263,
   την πρόταση της ιταλικής κυβέρνησης,
   Εκτιμώντας τα ακόλουθα:

               (1)

               Στις 24 Ιανουαρίου 2006, το Συμβούλιο εξέδωσε την απόφαση 2006/116/ΕΚ για το διορισμό των τακτικών και αναπληρωματικών μελών της Επιτροπής των Περιφερειών, για την περίοδο από 26 Ιανουαρίου 2006 έως 25 Ιανουαρίου 2010 (1).

               (2)

               Μία θέση μέλους της Επιτροπής των Περιφερειών έμεινε κενή λόγω της λήξης της θητείας του κ. Francesco SCOMA,

         ΑΠΟΦΑΣΙΖΕΙ:
   Άρθρο 1
   Διορίζεται τακτικό μέλος στην Επιτροπή των Περιφερειών για το εναπομένον διάστημα της θητείας, ήτοι έως τις 25 Ιανουαρίου 2010:
   o κ. Francesco MUSOTTO, Deputato dell’Assemblea Regionale Siciliana.
   Άρθρο 2
   Η παρούσα απόφαση παράγει αποτελέσματα από την ημέρα της εκδόσεώς της.

      Βρυξέλλες, 15 Σεπτεμβρίου 2008

            Για το Συμβούλιο

            Ο Πρόεδρος

         B. KOUCHNER

      (1)  ΕΕ L 56 της 25.2.2006, σ. 75.


title: Απόφαση 2013/383/ΚΕΠΠΑ του Συμβουλίου, της 15ης Ιουλίου 2013 , για την τροποποίηση και παράταση της εντολής του Ειδικού Εντεταλμένου της Ευρωπαϊκής Ένωσης στην Αφρικανική Ένωση

text:
               16.7.2013

               EL

               Επίσημη Εφημερίδα της Ευρωπαϊκής Ένωσης

               L 193/25

         ΑΠΌΦΑΣΗ 2013/383/ΚΕΠΠΑ ΤΟΥ ΣΥΜΒΟΥΛΊΟΥ
   της 15ης Ιουλίου 2013
   για την τροποποίηση και παράταση της εντολής του Ειδικού Εντεταλμένου της Ευρωπαϊκής Ένωσης στην Αφρικανική Ένωση
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28, το άρθρο 31 παράγραφος 2 και το άρθρο 33,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 20 Οκτωβρίου 2011, το Συμβούλιο εξέδωσε την απόφαση 2011/697/ΚΕΠΠΑ (1) για τον διορισμό του κ. Gary QUINCE ως Ειδικού Εντεταλμένου της Ευρωπαϊκής Ένωσης (ΕΕΕΕ) στην Αφρικανική Ένωση (AE). Η εντολή του λήγει στις 30 Ιουνίου 2013.

               (2)

               Η εντολή του ΕΕΕΕ θα πρέπει να παραταθεί για μια τελική περίοδο δώδεκα μηνών.

               (3)

               Ο ΕΕΕΕ θα εκτελέσει την εντολή του εν μέσω μιας κατάστασης η οποία ενδέχεται να επιδεινωθεί και η οποία θα μπορούσε να εμποδίσει την επίτευξη των στόχων της κοινής εξωτερικής πολιτικής και πολιτικής ασφαλείας, όπως ορίζονται στο άρθρο 21 της Συνθήκης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ειδικός Εντεταλμένος της Ευρωπαϊκής Ένωσης
   Η εντολή του κ. Gary QUINCE ως ΕΕΕΕ στην ΑΕ παρατείνεται ως τις 30 Ιουνίου 2014. Η θητεία του ΕΕΕΕ μπορεί να τερματιστεί νωρίτερα, εάν το αποφασίσει το Συμβούλιο, με πρόταση της Υπάτης Εκπροσώπου της Ένωσης για τις εξωτερικές υποθέσεις και την πολιτική ασφαλείας (ΥΕ).
   Άρθρο 2
   Στόχοι πολιτικής
   Η εντολή του ΕΕΕΕ βασίζεται στους συνολικούς στόχους πολιτικής της ΕΕ προς υποστήριξη των αφρικανικών προσπαθειών για την οικοδόμηση ενός μέλλοντος ειρήνης, δημοκρατίας και ευημερίας, όπως εκτίθενται στην κοινή στρατηγική Αφρικής-ΕΕ. Οι στόχοι αυτοί περιλαμβάνουν:

               α)

               ενίσχυση του πολιτικού διαλόγου της ΕΕ και ευρύτερη σχέση με την ΑΕ·

               β)

               ενίσχυση της εταιρικής σχέσης ΕΕ-ΑΕ σε όλους τους τομείς που περιλαμβάνονται στην κοινή στρατηγική Αφρικής-ΕΕ, συμβάλλοντας στην ανάπτυξη και υλοποίηση της κοινής στρατηγικής Αφρικής-ΕΕ σε σύμπραξη με την ΑΕ, τηρουμένης της αρχής της αφρικανικής κυριότητας, και σε στενότερη συνεργασία με τους αφρικανούς εκπροσώπους σε πολυμερή φόρουμ, σε συντονισμό με πολυμερείς εταίρους·

               γ)

               συνεργασία με την ΑΕ και υποστήριξή της, με τη στήριξη της δημιουργίας θεσμών και με την ενίσχυση των σχέσεων μεταξύ των θεσμικών οργάνων της ΕΕ και της ΑΕ, μεταξύ άλλων μέσω αναπτυξιακής βοήθειας, ώστε να προαχθούν:

                           —

                           η ειρήνη και η ασφάλεια: πρόγνωση, αποτροπή, διαχείριση, διαμεσολάβηση και διευθέτηση συγκρούσεων, στήριξη των προσπαθειών προώθησης της ειρήνης και της σταθερότητας, στήριξη της ανασυγκρότησης έπειτα από συγκρούσεις,

                           —

                           τα ανθρώπινα δικαιώματα και η διακυβέρνηση: προαγωγή και προστασία των ανθρωπίνων δικαιωμάτων· προαγωγή των θεμελιωδών ελευθεριών και του σεβασμού του κράτους δικαίου· στήριξη, μέσω πολιτικού διαλόγου και οικονομικής και τεχνικής βοήθειας, των αφρικανικών προσπαθειών παρακολούθησης και βελτίωσης της διακυβέρνησης· βοήθεια για την ανάπτυξη της συμμετοχικής δημοκρατίας και της λογοδοσίας· βοήθεια για την καταπολέμηση της διαφθοράς και του οργανωμένου εγκλήματος και περαιτέρω προώθηση των προσπαθειών αντιμετώπισης όλων των πτυχών του προβλήματος των παιδιών στις ένοπλες συγκρούσεις,

                           —

                           η αειφόρος ανάπτυξη, η περιφερειακή ολοκλήρωση και το εμπόριο: στήριξη των προσπαθειών ενίσχυσης της δυνατότητας διασύνδεσης και διευκόλυνση της πρόσβασης των ανθρώπων σε υποδομές ύδρευσης και αποχέτευσης, στην ενέργεια και στην τεχνολογία των πληροφοριών, προώθηση ενός σταθερού, αποτελεσματικού και εναρμονισμένου νομικού πλαισίου για τις επιχειρήσεις, παροχή βοήθειας ώστε να ενταχθεί η Αφρική στο παγκόσμιο σύστημα εμπορικών συναλλαγών και παροχή συνδρομής στις αφρικανικές χώρες ώστε να συμμορφωθούν προς τους κανόνες και τα πρότυπα της ΕΕ· στήριξη της Αφρικής στην αντιμετώπιση των επιπτώσεων της αλλαγής του κλίματος,

                           —

                           η επένδυση στον άνθρωπο: στήριξη των προσπαθειών στους τομείς της ισότητας των φύλων, της υγείας, της επισιτιστικής ασφάλειας και της εκπαίδευσης, προώθηση των προγραμμάτων ανταλλαγών, των πανεπιστημιακών δικτύων και των κέντρων αριστείας και αντιμετώπιση των γενεσιουργών αιτίων της μετανάστευσης.

         Επιπροσθέτως, ο ΕΕΕΕ διαδραματίζει κεντρικό ρόλο στην εφαρμογή της κοινής στρατηγικής Αφρικής-ΕΕ, που έχει σκοπό την περαιτέρω ανάπτυξη και εμπέδωση της στρατηγικής εταιρικής σχέσης μεταξύ της Αφρικής και της ΕΕ.
   Άρθρο 3
   Εντολή
   Προκειμένου να επιτευχθούν οι στόχοι που αναφέρονται στο άρθρο 2 ως προς τις πτυχές που άπτονται της κοινής εξωτερικής πολιτικής και πολιτικής ασφαλείας (ΚΕΠΠΑ)/κοινής πολιτικής ασφαλείας και άμυνας (ΚΠΑΑ), η εντολή του ΕΕΕΕ είναι:

               α)

               να ενισχύσει τη συνολική επιρροή της ΕΕ στον διάλογο με την ΑΕ και την Επιτροπή της με έδρα την Αντίς Αμπέμπα και να ενισχύσει τον συντονισμό του διαλόγου αυτού ως προς ολόκληρο το φάσμα των θεμάτων ΚΕΠΠΑ/ΚΠΑΑ που καλύπτονται από τη σχέση ΕΕ-ΑΕ, ιδίως την εταιρική σχέση Ειρήνη και Ασφάλεια, καθώς και να υποστηρίξει την αφρικανική θεσμική αρχιτεκτονική για την ειρήνη και την ασφάλεια ώστε να καταστεί επιχειρησιακή·

               β)

               να εξασφαλίσει το προσήκον επίπεδο πολιτικής εκπροσώπησης, το οποίο να αντιστοιχεί στη σπουδαιότητα της ΕΕ ως πολιτικού, οικονομικού και θεσμικού εταίρου της ΑΕ, καθώς και τη ριζική αλλαγή αυτής της εταιρικής σχέσης την οποία καθιστά αναγκαία το αυξανόμενο πολιτικός βάρος της ΑΕ στην παγκόσμια σκηνή·

               γ)

               να εκπροσωπεί, εφόσον το αποφασίσει το Συμβούλιο, τις θέσεις και τις πολιτικές της ΕΕ στις περιπτώσεις όπου η ΑΕ διαδραματίζει σημαίνοντα ρόλο σε καταστάσεις κρίσης για τις οποίες δεν υπάρχει διορισμένος ΕΕΕΕ·

               δ)

               να συμβάλλει στη βελτίωση της συνοχής, της συνέπειας και του συντονισμού των πολιτικών και των δράσεων της ΕΕ που αφορούν την ΑΕ, καθώς και στην ενίσχυση του συντονισμού της ευρύτερης ομάδας των εταίρων και της σχέσης της με την ΑΕ·

               ε)

               να συμβάλλει, σε συνεργασία με τον ΕΕ για τα ανθρώπινα δικαιώματα, στην εφαρμογή της πολιτικής της ΕΕ για τα ανθρώπινα δικαιώματα σε σχέση με την ΑΕ, συμπεριλαμβανομένων των κατευθυντηρίων γραμμών της ΕΕ για τα ανθρώπινα δικαιώματα, ιδίως των κατευθυντηρίων γραμμών της ΕΕ για τα παιδιά και τις ένοπλες συγκρούσεις, καθώς και των κατευθυντηρίων γραμμών της ΕΕ σχετικά με τη βία κατά των γυναικών και την καταπολέμηση κάθε μορφής διακρίσεων εναντίον τους, και της πολιτικής της ΕΕ για τις γυναίκες, την ειρήνη και στην ασφάλεια, και του σχεδίου δράσης της ΕΕ για την υλοποίηση των αποφάσεων του Διεθνούς ποινικού δικαστηρίου·

               στ)

               να παρακολουθεί εκ του σύνεγγυς όλες τις σχετικές εξελίξεις στο επίπεδο της ΑΕ και να υποβάλλει εκθέσεις·

               ζ)

               να διατηρεί στενή επαφή με την Επιτροπή της ΑΕ, τα άλλα θεσμικά όργανα της ΑΕ, τις αποστολές των αφρικανικών υποπεριφερειακών οργανισμών στην ΑΕ και τις αποστολές των κρατών μελών της ΑΕ στην ΑΕ·

               η)

               να διευκολύνει τις σχέσεις και τη συνεργασία μεταξύ της ΑΕ και των αφρικανικών υποπεριφερειακών οργανισμών, ιδίως στους τομείς στους οποίους η ΕΕ παρέχει βοήθεια·

               θ)

               να παρέχει συμβουλές και στήριξη στην ΑΕ, κατόπιν αίτησής της, στους τομείς που περιγράφονται στην κοινή στρατηγική Αφρικής-ΕΕ·

               ι)

               να παρέχει συμβουλές και στήριξη, κατόπιν αιτήματος, για την ανάπτυξη των δυνατοτήτων της ΑΕ όσον αφορά τη διαχείριση κρίσεων·

               ια)

               βάσει σαφούς καταμερισμού καθηκόντων, να συντονίζει τις δραστηριότητές του με τις δράσεις των ΕΕΕΕ που έχουν εντολές σε κράτη μέλη και περιφέρειες της ΑΕ, καθώς και να στηρίζει τις εν λόγω δράσεις, και

               ιβ)

               να διατηρεί στενές επαφές και να προωθεί τον συντονισμό με τους κυριότερους διεθνείς εταίρους της ΑΕ που έχουν παρουσία στην Αντίς Αμπέμπα, ιδίως τα Ηνωμένα Έθνη, αλλά και με μη κρατικούς παράγοντες, σε ολόκληρο το φάσμα των θεμάτων ΚΕΠΠΑ/ΚΠΑΑ που καλύπτονται από την εταιρική σχέση ΕΕ-ΑΕ.

         Άρθρο 4
   Εκτέλεση της εντολής
   1.   Ο ΕΕΕΕ είναι υπεύθυνος για την εκτέλεση της εντολής και ενεργεί υπό την εξουσία της ΥΕ.
   2.   Η Επιτροπή Πολιτικής και Ασφαλείας (ΕΠΑ) διατηρεί προνομιακούς δεσμούς με τον ΕΕΕΕ και αποτελεί το πρωταρχικό σημείο επαφής του ΕΕΕΕ με το Συμβούλιο. Η ΕΠΑ παρέχει στον ΕΕΕΕ στρατηγική καθοδήγηση και πολιτική κατεύθυνση στο πλαίσιο της εντολής, με την επιφύλαξη των εξουσιών της ΥΕ.
   3.   Ο ΕΕΕΕ εργάζεται σε στενό συντονισμό με την Ευρωπαϊκή Υπηρεσία Εξωτερικής Δράσης (ΕΥΕΔ) και τα αρμόδια τμήματά της.
   Άρθρο 5
   Χρηματοδότηση
   1.   Το ποσό δημοσιονομικής αναφοράς που προορίζεται να καλύψει τις δαπάνες που απορρέουν από την εντολή του ΕΕΕΕ, για το χρονικό διάστημα από την 1η Ιουλίου 2013 έως την 30ή Ιουνίου 2014, ανέρχεται σε 585 000 ευρώ.
   2.   Η διαχείριση των δαπανών γίνεται σύμφωνα με τις διαδικασίες και τους κανόνες που ισχύουν για τον γενικό προϋπολογισμό της Ένωσης.
   3.   Η διαχείριση των δαπανών υπόκειται σε σύμβαση μεταξύ του ΕΕΕΕ και της Επιτροπής. Ο ΕΕΕΕ είναι υπόλογος στην Επιτροπή για όλες τις δαπάνες.
   Άρθρο 6
   Σύσταση και σύνθεση της ομάδας
   1.   Εντός των πλαισίων της εντολής του και των αντίστοιχων διαθέσιμων οικονομικών μέσων, ο ΕΕΕΕ είναι υπεύθυνος για τη σύσταση της ομάδας του. Η ομάδα διαθέτει την εμπειρογνωμοσύνη επί συγκεκριμένων πολιτικών θεμάτων, όπως απαιτείται από την εντολή. Ο ΕΕΕΕ ενημερώνει αμέσως το Συμβούλιο και την Επιτροπή για τη σύνθεση της ομάδας.
   2.   Τα κράτη μέλη, τα θεσμικά όργανα της Ένωσης και η ΕΥΕΔ μπορούν να προτείνουν την απόσπαση προσωπικού που θα συνεργαστεί με τον ΕΕΕΕ. Οι μισθοί του εν λόγω αποσπασμένου προσωπικού καλύπτονται από το ενδιαφερόμενο κράτος μέλος, το θεσμικό όργανο της Ένωσης ή την ΕΥΕΔ, αντίστοιχα. Οι εμπειρογνώμονες που αποσπώνται από κράτη μέλη στα θεσμικά όργανα της Ένωσης ή στην ΕΥΕΔ μπορούν επίσης να τοποθετηθούν στον ΕΕΕΕ. Το συμβασιούχο διεθνές προσωπικό θα πρέπει να έχει την ιθαγένεια ενός κράτους μέλους.
   3.   Όλο το αποσπασμένο προσωπικό τελεί υπό τη διοικητική εξουσία του αποστέλλοντος κράτους μέλους, του αποστέλλοντος θεσμικού οργάνου της Ένωσης ή της ΕΥΕΔ, και ασκεί τα καθήκοντά του και ενεργεί προς το συμφέρον της εντολής του ΕΕΕΕ.
   Άρθρο 7
   Προνόμια και ασυλίες του ΕΕΕΕ και του προσωπικού του
   Τα προνόμια, οι ασυλίες και οι λοιπές εγγυήσεις που απαιτούνται για την εκτέλεση και την ομαλή διεξαγωγή της αποστολής του ΕΕΕΕ και των μελών του προσωπικού του συμφωνούνται από κοινού με τα μέρη υποδοχής, ανάλογα με την περίπτωση. Τα κράτη μέλη και η ΕΥΕΔ παρέχουν την απαιτούμενη υποστήριξη για τον σκοπό αυτό.
   Άρθρο 8
   Ασφάλεια των διαβαθμισμένων πληροφοριών της ΕΕ
   Ο ΕΕΕΕ και τα μέλη της ομάδας του ΕΕΕΕ τηρούν τις αρχές και τις στοιχειώδεις προδιαγραφές ασφαλείας που ορίζονται στην απόφαση 2011/292/ΕΕ του Συμβουλίου, της 31ης Μαρτίου 2011, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (2).
   Άρθρο 9
   Πρόσβαση στις πληροφορίες και υλικοτεχνική στήριξη
   1.   Τα κράτη μέλη, η Επιτροπή και η Γενική Γραμματεία του Συμβουλίου εξασφαλίζουν στον ΕΕΕΕ την πρόσβαση σε κάθε σχετική πληροφορία.
   2.   Οι αντιπροσωπείες της Ένωσης και/ή τα κράτη μέλη, ανάλογα με την περίπτωση, παρέχουν υλικοτεχνική στήριξη στην περιοχή.
   Άρθρο 10
   Ασφάλεια
   Σύμφωνα με την πολιτική της Ένωσης σχετικά με την ασφάλεια του προσωπικού που εκτελεί επιχειρησιακά καθήκοντα εκτός της Ένωσης δυνάμει του τίτλου V της Συνθήκης, ο ΕΕΕΕ λαμβάνει κάθε ευλόγως εφαρμόσιμο μέτρο, σύμφωνα με την εντολή του και βάσει της κατάστασης ασφαλείας στη γεωγραφική περιοχή αρμοδιότητάς, για την ασφάλεια του συνόλου του προσωπικού που τελεί υπό την άμεση εξουσία του, κυρίως δε:

               α)

               καταρτίζει σχέδιο ασφάλειας για τη συγκεκριμένη αποστολή, βάσει καθοδήγησης της ΕΥΕΔ, το οποίο προβλέπει ειδικά μέτρα ασφάλειας της αποστολής από υλική, οργανωτική και διαδικαστική άποψη, διέπει τη διαχείριση της ασφάλειας κινήσεων του προσωπικού προς τον τόπο αποστολής και εντός αυτού και τη διαχείριση συμβάντων που αφορούν την ασφάλεια και προβλέπει σχέδιο έκτακτης ανάγκης και σχέδιο εκκένωσης της αποστολής·

               β)

               εξασφαλίζοντας ότι όλο το προσωπικό που αναπτύσσεται εκτός της Ένωσης διαθέτει ασφαλιστική κάλυψη έναντι υψηλού κινδύνου, όπως απαιτείται λόγω των συνθηκών στον τόπο αποστολής·

               γ)

               μεριμνώντας ώστε όλα τα μέλη της ομάδας του ΕΕΕΕ που αναπτύσσονται εκτός της Ένωσης, συμπεριλαμβανομένου του προσωπικού που προσλαμβάνεται επιτόπου, να έχουν λάβει την κατάλληλη κατάρτιση όσον αφορά την ασφάλεια προτού ή μόλις φθάσουν στην περιοχή αποστολής τους, με βάση τις διαβαθμίσεις κινδύνου που ορίζονται για τον τόπο αποστολής από την ΕΥΕΔ·

               δ)

               μεριμνώντας για την εφαρμογή όλων των εγκεκριμένων συστάσεων που διατυπώνονται στα πλαίσια των τακτικών αξιολογήσεων ασφάλειας και υποβάλλοντας γραπτές εκθέσεις για την εφαρμογή τους και για άλλα ζητήματα ασφάλειας στο πλαίσιο των εκθέσεων προόδου και των εκθέσεων σχετικά με την εκτέλεση της εντολής στο Συμβούλιο, στην Επιτροπή και στον ΥΕ.

         Άρθρο 11
   Υποβολή εκθέσεων
   Ο ΕΕΕΕ υποβάλλει τακτικά προφορικές και γραπτές εκθέσεις στην ΥΕ και στην ΕΠΑ. Ο ΕΕΕΕ υποβάλλει επίσης έκθεση, αν χρειασθεί, στις ομάδες εργασίας του Συμβουλίου. Οι τακτικές γραπτές εκθέσεις διαβιβάζονται μέσω του δικτύου COREU. Ο ΕΕΕΕ μπορεί, έπειτα από σύσταση της ΥΕ ή της ΕΠΑ, να υποβάλλει εκθέσεις στο Συμβούλιο Εξωτερικών Υποθέσεων. Σύμφωνα με το άρθρο 36 της Συνθήκης, ο ΕΕΕΕ μπορεί να συμμετέχει στην ενημέρωση του Ευρωπαϊκού Κοινοβουλίου.
   Άρθρο 12
   Συντονισμός
   1.   Ο ΕΕΕΕ συμβάλλει στην ενότητα, συνοχή και αποτελεσματικότητα της δράσης της Ένωσης και βοηθά ώστε όλα τα μέσα της ΕΕ και οι δράσεις των κρατών μελών να χρησιμοποιούνται συνεκτικά, για να επιτευχθούν οι στόχοι της πολιτικής της. Οι δραστηριότητες του ΕΕΕΕ συντονίζονται με τις δράσεις της Επιτροπής καθώς και, όταν κρίνεται σκόπιμο, με τις δράσεις άλλων ΕΕΕΕ που δραστηριοποιούνται στην περιοχή. Ο ΕΕΕΕ ενημερώνει τακτικά τις αποστολές των κρατών μελών και τις αντιπροσωπείες της Ένωσης.
   2.   Στην περιοχή της αποστολής, διατηρείται στενή επαφή με τους αρχηγούς των αντιπροσωπειών της Ένωσης και τους αρχηγούς αποστολής των κρατών μελών, οι οποίοι καταβάλλουν κάθε προσπάθεια προκειμένου να επικουρούν τον ΕΕΕΕ στην εκτέλεση της εντολής του. Ο ΕΕΕΕ έρχεται επίσης σε επαφή επιτόπου με άλλους διεθνείς και περιφερειακούς παράγοντες.
   Άρθρο 13
   Συνδρομή σχετικά με προσφυγές
   Ο ΕΕΕ και το προσωπικό του ΕΕΕΕ συνδράμουν στην παροχή στοιχείων προς ικανοποίηση των προσφυγών και υποχρεώσεων που απορρέουν από τις εντολές των προηγούμενων ΕΕΕΕ στην ΑΕ, και παρέχουν προς τούτο διοικητική συνδρομή και πρόσβαση στους οικείους φακέλους.
   Άρθρο 14
   Επανεξέταση
   Η εφαρμογή της παρούσας απόφασης και η συνοχή της με άλλες συμβολές της Ένωσης στην περιοχή υπόκεινται σε τακτική επανεξέταση. Ο ΕΕΕΕ υποβάλλει στο Συμβούλιο, στην Επιτροπή και στην ΥΕ έκθεση προόδου στα τέλη Δεκεμβρίου 2013 και συγκεφαλαιωτική έκθεση για την εκτέλεση της εντολής κατά τη λήξη της εντολής.
   Άρθρο 15
   Έναρξη ισχύος
   Η παρούσα απόφαση αρχίζει να ισχύει την ημέρα της έκδοσής της.
   Εφαρμόζεται από την 1η Ιουλίου 2013.

      Βρυξέλλες, 15 Ιουλίου 2013.

            Για το Συμβούλιο

            Ο Πρόεδρος

         V. JUKNA

      (1)  ΕΕ L 276 της 21.10.2011, σ. 46.

      (2)  ΕΕ L 141 της 27.5.2011, σ. 17.


title: 2006/839/ΕΚ: Απόφαση του Ευρωπαϊκού Κοινοβουλίου, της 27ης Απριλίου 2006 , σχετικά με το κλείσιμο των λογαριασμών της Eurojust για το οικονομικό έτος 2004

text:
               6.12.2006

               EL

               Επίσημη Εφημερίδα της Ευρωπαϊκής Ένωσης

               L 340/113

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 27ης Απριλίου 2006
   σχετικά με το κλείσιμο των λογαριασμών της Eurojust για το οικονομικό έτος 2004
   (2006/839/ΕΚ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους τελικούς ετήσιους λογαριασμούς του Ευρωπαϊκού Οργάνου για την Ενίσχυση της Δικαστικής Συνεργασίας (Eurojust) για το οικονομικό έτος 2004 (1),

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Οργάνου για την Ενίσχυση της Δικαστικής Συνεργασίας (Eurojust) για το οικονομικό έτος 2004 συνοδευόμενη από τις απαντήσεις του Κέντρου (2),

               —

               έχοντας υπόψη τη σύσταση του Συμβουλίου, της 14ης Μαρτίου 2006 (5972/2006 — C6-0093/2006),

               —

               έχοντας υπόψη τη Συνθήκη ΕΚ και ιδίως το άρθρο 276, καθώς και τη Συνθήκη ΕΕ, και ιδίως το άρθρο 41,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (3), και συγκεκριμένα το άρθρο 185,

               —

               έχοντας υπόψη την απόφαση 2002/187/ΔΕΥ του Συμβουλίου, της 28ης Φεβρουαρίου 2002, σχετικά με τη σύσταση της Eurojust προκειμένου να ενισχυθεί η καταπολέμηση των σοβαρών μορφών εγκλήματος (4), και συγκεκριμένα το άρθρο 36,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5) και συγκεκριμένα το άρθρο 94,

               —

               έχοντας υπόψη το άρθρο 71 και το Παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A6-0092/2006),

               1.

               σημειώνει τα ακόλουθα ποσά για τους λογαριασμούς του Ευρωπαϊκού Οργάνου για την Ενίσχυση της Δικαστικής Συνεργασίας (Eurojust) για τα οικονομικά έτη 2004 και 2003·
               Λογαριασμός διαχείρισης των οικονομικών ετών 2004 και 2003

                           (1000 ευρώ)

                           2004

                           2003 (6)

                           Έσοδα εκμετάλλευσης

                           Κοινοτικές επιχορηγήσεις

                           8 726

                           6 441

                           Διάφορα έσοδα

                           397

                           12

                              Σύνολο (α)

                              9 123

                              6 453

                           Δαπάνες εκμετάλλευσης

                           Aγορές αγαθών και υπηρεσιών

                           4 476

                           3 228

                           Δαπάνες προσωπικού

                           4 142

                           2 112

                           Χορήγηση για τις αποσβέσεις

                           332

                           211

                              Σύνολο (β)

                              8 950

                              5 551

                              Οικονομικό αποτέλεσμα του οικονομικού έτους (α - β)

                              173

                              902

               2.

               εγκρίνει το κλείσιμο των λογαριασμών του Ευρωπαϊκού Οργάνου για την Ενίσχυση της Δικαστικής Συνεργασίας (Eurojust) για το οικονομικό έτος 2004·

               3.

               αναθέτει στον Πρόεδρό του να διαβιβάσει την παρούσα απόφαση στον Διευθυντή του Ευρωπαϊκού Οργάνου για την Ενίσχυση της Δικαστικής Συνεργασίας (Eurojust), στο Συμβούλιο, την Επιτροπή και το Ελεγκτικό Συνέδριο, και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Josep BORRELL FONTELLES

            Ο Γενικός Γραμματέας

         Julian PRIESTLEY

      (1)  ΕΕ C 269 της 28.10.2005, σ. 33.

      (2)  ΕΕ C 332 της 28.12.2005, σ. 68.

      (3)  ΕΕ L 248 της 16.9.2002, σ. 1.

      (4)  ΕΕ L 63 της 6.3.2002, σ. 1. Απόφαση όπως τροποποιήθηκε από την απόφαση 2003/659/ΔΕΥ (ΕΕ L 245 της 29.9.2003, σ. 44).

      (5)  ΕΕ L 357 της 31.12.2002, σ. 72. Κανονισμός όπως τροποποιήθηκε από τον κανονισμό (ΕΚ, Ευρατόμ) αριθ. 1261/2005 (ΕΕ L 201 της 2.8.2005, σ. 3).

      (6)  . Οι οικονομικές καταστάσεις του 2003 έχουν μετατραπεί για να προσδιοριστεί το αποδοτέο του θετικού οικονομικού αποτελέσματος στην Ευρωπαϊκή Επιτροπή για τα έτη 2003 και 2002.
    ---documentbreak---

               6.12.2006

               EL

               Επίσημη Εφημερίδα της Ευρωπαϊκής Ένωσης

               L 340/115

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   που περιέχει τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή για την εκτέλεση του προϋπολογισμού της Eurojust για το οικονομικό έτος 2004
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους τελικούς ετήσιους λογαριασμούς της Eurojust για το οικονομικό έτος 2004 (1),

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της Eurojust για το οικονομικό έτος 2004 συνοδευόμενη από τις απαντήσεις της Eurojust (2),

               —

               έχοντας υπόψη τη σύσταση του Συμβουλίου, της 14ης Μαρτίου 2006 (5972/2006 — C6-0093/2006),

               —

               έχοντας υπόψη τη Συνθήκη ΕΚ και ιδίως το άρθρο 276 και τη Συνθήκη ΕΕ και ιδίως το άρθρο 41,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (3), και συγκεκριμένα το άρθρο 185,

               —

               έχοντας υπόψη την απόφαση 2002/187/ΔΕΥ του Συμβουλίου, της 28ης Φεβρουαρίου 2002, σχετικά με τη σύσταση της Eurojust προκειμένου να ενισχυθεί η καταπολέμηση των σοβαρών μορφών εγκλήματος (4), και συγκεκριμένα το άρθρο 36,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5) και συγκεκριμένα το άρθρο 94,

               —

               έχοντας υπόψη το άρθρο 71 και το Παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A6-0092/2006),

               Α.

               λαμβάνοντας υπόψη ότι το Ελεγκτικό Συνέδριο δήλωσε ότι έλαβε εύλογη διαβεβαίωση ότι οι ετήσιοι λογαριασμοί για το οικονομικό έτος που έκλεισε στις 31 Δεκεμβρίου 2004 είναι αξιόπιστοι και ότι οι υποκείμενες πράξεις, στο σύνολό τους, είναι νόμιμες και κανονικές,

               Β.

               λαμβάνοντας υπόψη ότι το Ελεγκτικό Συνέδριο δήλωσε ότι έλαβε εύλογη διαβεβαίωση από όλους τους οργανισμούς, εξαιρουμένων των ρητών επιφυλάξεων για το οικονομικό έτος 2004 που αφορούν την Ευρωπαϊκή Υπηρεσία Ανασυγκρότησης, το Ευρωπαϊκό Κέντρο για την Ανάπτυξη της Επαγγελματικής Κατάρτισης, το Ευρωπαϊκό Ίδρυμα Επαγγελματικής Εκπαίδευσης, το Ευρωπαϊκό Παρατηρητήριο των Φαινομένων Ρατσισμού και Ξενοφοβίας και την Ευρωπαϊκή Αρχή για την Ασφάλεια των Τροφίμων,

               1.

               υπενθυμίζει ότι σύμφωνα με το άρθρο 185 του δημοσιονομικού κανονισμού το Κοινοβούλιο χορηγεί απαλλαγή για την εκτέλεση των προϋπολογισμών των οργανισμών οι οποίοι δημιουργούνται από τις Κοινότητες, διαθέτουν νομική προσωπικότητα και λαμβάνουν πράγματι επιχορηγήσεις που χρηματοδοτούνται από τον προϋπολογισμό· σημειώνει πάντως ότι όλοι αυτοί οι οργανισμοί δεν χρηματοδοτούνται πλήρως, ή και εν μέρει, μέσω επιχορηγήσεων από τον προϋπολογισμό· τονίζει ότι η απόφαση περί απαλλαγής καλύπτει επομένως τόσο τη χρηματοδότηση από τον προϋπολογισμό όσο και τη χρηματοδότηση εκτός προϋπολογισμού αυτών των οργανισμών· θεωρεί απαράδεκτο ότι μερικοί από τους οργανισμούς που έχουν ιδρυθεί από την Ένωση είναι υπόλογοι για τη δαπάνη εσόδων από πηγές εκτός του προϋπολογισμού ενώ άλλοι οργανισμοί που δεν λαμβάνουν επιδότηση από τον προϋπολογισμό δεν είναι υπόλογοι· επιβεβαιώνει την αρχή σύμφωνα με την οποία όλοι οι κοινοτικοί οργανισμοί, είτε επιχορηγούνται είτε όχι, υπόκεινται στη χορήγηση απαλλαγής από το Κοινοβούλιο, ακόμη και όταν, δυνάμει των ιδρυτικών κειμένων τους, παρεμβαίνει στο επίπεδο αυτό και κάποια άλλη αρχή αρμόδια για την απαλλαγή και, κατά συνέπεια, πιστεύει ότι είναι αναγκαία η αναθεώρηση όλων των κειμένων που αντίκεινται στην αρχή αυτή·

               2.

               θεωρεί πολύτιμο τον πίνακα 1 της έκθεσης του Ελεγκτικού συνεδρίου που εισήχθη για πρώτη φορά κατά την διαδικασία απαλλαγής 2003, ο οποίος συνοψίζει τις εξουσίες και αρμοδιότητες, τη διοίκηση, τους πόρους, τις δραστηριότητες της Eurojust και τις υπηρεσίες που αυτή παρέχει· σημειώνει ότι οι πληροφορίες που περιέχονται στον πίνακα 1 δίδονται από την Eurojust· ζητεί από το Ελεγκτικό Συνέδριο να επαληθεύσει το περιεχόμενο του πίνακα 1·

               3.

               επιμένει ότι παράλληλα προς τη δαπάνη των πόρων κατά τρόπο ορθό οι εξαρτημένες υπηρεσίες πρέπει επίσης να προσπαθούν να δαπανούν τους πόρους κατά τον αποτελεσματικότερο δυνατόν τρόπο· καλεί το Ελεγκτικό Συνέδριο να εξετάσει τη δυνατότητα να επεκτείνει τις ειδικές ετήσιες εκθέσεις του για τους εξαρτημένους οργανισμούς, ώστε να περιλάβει εξέταση των επιδόσεων και των επιτεύξεων των στόχων· στο πλαίσιο αυτό, και ακολουθώντας τα ψηφίσματά του σχετικά με την απαλλαγή του 2003, το Κοινοβούλιο επιμένει ότι θα πρέπει να ληφθούν υπόψη τα εξής: πρέπει να αποφευχθεί, στο μέτρο του δυνατού, η αλληλεπικάλυψη του έργου των οργανισμών, είναι αναγκαία η αποσαφήνιση των μέτρων που έχουν σχεδιασθεί για τη βελτίωση της διαφάνειας και της επικοινωνίας με τους πολίτες, ενώ, ταυτόχρονα, η Κοινότητα θα πρέπει να αναλάβει θετική δράση σε όλα τα επίπεδα όσον αφορά τις προσλήψεις, την κατάρτιση και την ανάθεση αρμοδιοτήτων·

               4.

               σημειώνει ότι οι κοινοτικοί οργανισμοί δεν έχουν πάντοτε καλή εικόνα ή θετική αντιμετώπιση από τον τύπο και ότι πολλοί από αυτούς δεν αξίζουν αυτή την αρνητική αντιμετώπισή τους· υπογραμμίζει ότι αυτό θα πρέπει να γίνει γνωστό στους πολίτες της ΕΕ και ότι θα πρέπει να χρησιμοποιηθεί κάθε κατάλληλο μέσον ώστε να εξηγούνται, κάθε φορά που είναι αναγκαίο, οι λόγοι ύπαρξης και τα επιτεύγματα των κοινοτικών οργανισμών· καλεί την Επιτροπή να δραστηριοποιηθεί προς την κατεύθυνση αυτή, με όποιον τρόπο κρίνει αναγκαίο·

               5.

               σημειώνει ότι η διεύρυνση της Ευρωπαϊκής Ένωσης το 2004 επηρέασε με πολλούς τρόπους τις δομές και τις λειτουργικές ρυθμίσεις των κοινοτικών οργανισμών και ότι πολλοί από τους οργανισμούς αυτούς επισημαίνουν τις συνέπειες αυτές στις εκθέσεις δραστηριοτήτων τους, συγκεντρώνοντας ιδιαίτερα την προσοχή τους στην αύξηση του αριθμού των διοικητικών υπαλλήλων· καλεί την Επιτροπή να αξιολογήσει τα πραγματικά ή υποτιθέμενα προβλήματα και να προτείνει τις απαιτούμενες ρυθμιστικές αλλαγές·

               6.

               σημειώνει ότι η Επιτροπή έχει δεσμευθεί να προωθήσει την εναρμόνιση του τρόπου με τον οποίο παρουσιάζονται οι εκθέσεις δραστηριοτήτων που αφορούν τις γενικές διευθύνσεις της· ζητεί να προωθηθεί ο ίδιος στόχος όσον αφορά τις εκθέσεις δραστηριοτήτων των κοινοτικών οργανισμών, οι οποίες παρουσιάζουν σημαντικές διαφοροποιήσεις, όσον αφορά το περιεχόμενό τους· καλεί την Επιτροπή να επισημάνει στους κοινοτικούς οργανισμούς ποιες πληροφορίες και δείκτες δραστηριοτήτων θα πρέπει να περιλαμβάνουν στις εκθέσεις τους·

               7.

               σημειώνει με ικανοποίηση ότι το Ελεγκτικό Συνέδριο δήλωσε πως έλαβε εύλογη διαβεβαίωση ότι οι ετήσιοι λογαριασμοί για το οικονομικό έτος που έκλεισε στις 31 Δεκεμβρίου 2004 είναι αξιόπιστοι και ότι οι υποκείμενες πράξεις, στο σύνολό τους, είναι νόμιμες και κανονικές·

               8.

               επιθυμεί να τηρείται πλήρως ενήμερο σχετικά με τις προθέσεις των ολλανδικών αρχών υποδοχής όσον αφορά οιουσδήποτε νέους χώρους για την Eurojust· ειδικότερα, επιθυμεί να τηρηθεί ενήμερο για τις δυνατότητες να συστεγασθούν η Eurojust και η Europol, για τους όρους μιας τέτοιας μεταστέγασης, καθώς και για την οικονομική στήριξη που προτίθεται να παράσχει το κράτος υποδοχής στην Eurojust για τον σκοπό αυτόν·

               9.

               σημειώνει ότι η Eurojust εκτέλεσε προϋπολογισμό διαφορετικό εκείνου που όριζε η αρμόδια για τον προϋπολογισμό αρχή· επιμένει ότι η Eurojust θα πρέπει να ακολουθεί τις ορθές διαδικασίες και να αναμένει έγκριση από την αρμόδια για τον προϋπολογισμό αρχή πριν υλοποιήσει οιαδήποτε τέτοια αλλαγή στο μέλλον·

               10.

               τονίζει ότι πρέπει να τηρείται η αρχή του διαχωρισμού μεταξύ των καθηκόντων του διατάκτη και του υπολόγου και ότι δεν πρέπει να επαναληφθεί η κατάσταση που παρατηρήθηκε το 2004, με ένα μέλος του προσωπικού να καλύπτει αμφότερους τους ρόλους·

               11.

               καλεί την Επιτροπή να βοηθήσει τους οργανισμούς να εφαρμόσουν όσο το δυνατόν πιστότερα το σχέδιο εργασίας που συμφωνήθηκε για το επόμενο έτος, επιτρέποντας τον σωστό σχεδιασμό και εκτέλεση των δραστηριοτήτων και ειδικότερα την αποφυγή σημαντικών και βεβιασμένων αλλαγών στον φόρτο εργασίας·

               12.

               καλεί την Επιτροπή να βοηθήσει τους οργανισμούς να βελτιώσουν τις μεταξύ τους συνέργειες μέσω μιας αποδοτικότερης συνεργασίας, αποφεύγοντας ταυτόχρονα την αλληλεπικάλυψη των προσπαθειών, ώστε να διορθώσουν τις αδυναμίες τους, ιδίως όσον αφορά κοινά πεδία όπως η κατάρτιση, να εφαρμόσουν διεξοδικά τις κοινοτικές πολιτικές και να ενσωματώσουν τα πλέον πρόσφατα συστήματα διαχείρισης και επίλυσης προβλημάτων όσον αφορά την καλή διαχείριση του προϋπολογισμού.

      (1)  ΕΕ C 269 της 28.10.2005, σ. 33.

      (2)  ΕΕ C 332 της 28.12.2005, σ. 68.

      (3)  ΕΕ L 248 της 16.9.2002, σ. 1.

      (4)  ΕΕ L 63 της 6.3.2002, σ. 1. Απόφαση όπως τροποποιήθηκε από την απόφαση 2003/659/ΔΕΥ (ΕΕ L 245 της 29.9.2003, σ. 44).

      (5)  ΕΕ L 357 της 31.12.2002, σ. 72. Κανονισμός όπως τροποποιήθηκε από τον κανονισμό (ΕΚ, Ευρατόμ) αριθ. 1261/2005 (ΕΕ L 201 της 2.8.2005, σ. 3).


title: 2010/448/ΚΕΠΠΑ: Απόφαση 2010/448/ΚΕΠΠΑ του Συμβουλίου, της 11ης Αυγούστου 2010 , για την παράταση της εντολής του ειδικού εντεταλμένου της Ευρωπαϊκής Ένωσης στη Δημοκρατία της Μολδαβίας

text:
               12.8.2010

               EL

               Επίσημη Εφημερίδα της Ευρωπαϊκής Ένωσης

               L 211/40

         ΑΠΌΦΑΣΗ 2010/448/ΚΕΠΠΑ ΤΟΥ ΣΥΜΒΟΥΛΊΟΥ
   της 11ης Αυγούστου 2010
   για την παράταση της εντολής του ειδικού εντεταλμένου της Ευρωπαϊκής Ένωσης στη Δημοκρατία της Μολδαβίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την Ευρωπαϊκή Ένωση, και ιδίως το άρθρο 28, το άρθρο 31 παράγραφος 2 και το άρθρο 33,
   την πρόταση της ύπατης εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Το Συμβούλιο υιοθέτησε, στις 15 Φεβρουαρίου 2007, την κοινή δράση 2007/107/ΚΕΠΠΑ (1) για τον διορισμό του κ. Kálmán MIZSEI ως ειδικού εντεταλμένου της Ευρωπαϊκής Ένωσης (στο εξής «ΕΕΕΕ») στη Δημοκρατία της Μολδαβίας.

               (2)

               Στις 22 Φεβρουαρίου 2010, το Συμβούλιο εξέδωσε την απόφαση 2010/108/ΚΕΠΠΑ (2) για την παράταση της εντολής του ΕΕΕΕ μέχρι τις 31 Αυγούστου 2010.

               (3)

               Η εντολή του ΕΕΕΕ θα πρέπει να παραταθεί έως τις 28 Φεβρουαρίου 2011 ή έως ότου αποφασίσει το Συμβούλιο, μετά από πρόταση της ύπατης εκπροσώπου της Ένωσης για θέματα εξωτερικής πολιτικής και πολιτικής ασφαλείας (στο εξής «ΥΕ»), ότι έχουν θεσπισθεί στην Ευρωπαϊκή Υπηρεσία Εξωτερικής Δράσης λειτουργίες αντίστοιχες προς αυτές της απόφασης 2010/108/ΚΕΠΠΑ και τερματίσει την εντολή.

               (4)

               Ο ΕΕΕΕ καλείται να εκτελέσει την εντολή του εν μέσω μιας κατάστασης η οποία ενδέχεται να επιδεινωθεί και η οποία θα μπορούσε να βλάψει τους στόχους της κοινής εξωτερικής πολιτικής και πολιτικής ασφαλείας, όπως καθορίζονται στο άρθρο 21 της Συνθήκης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η κοινή δράση 2010/108/ΚΕΠΠΑ τροποποιείται ως εξής:

               1)

               το άρθρο 1 αντικαθίσταται από το ακόλουθο κείμενο:
               «Άρθρο 1
               Ειδικός εντεταλμένος της Ευρωπαϊκής Ένωσης
               Η εντολή του κ. Kálmán MIZSEI ως ΕΕΕΕ στη Δημοκρατία της Μολδαβίας παρατείνεται έως τις 28 Φεβρουαρίου 2011 ή έως ότου το Συμβούλιο αποφασίσει, μετά από πρόταση της ύπατης εκπροσώπου, ότι έχουν θεσπισθεί στην Ευρωπαϊκή Υπηρεσία Εξωτερικής Δράσης λειτουργίες αντίστοιχες προς αυτές της παρούσας απόφασης και τερματίσει την εντολή.»·

               2)

               το άρθρο 5 αντικαθίσταται από το ακόλουθο κείμενο:
               «Άρθρο 5
               Χρηματοδότηση
               1.   Το ποσό δημοσιονομικής αναφοράς που προορίζεται να καλύψει τις δαπάνες που απορρέουν από την εντολή του ΕΕΕΕ, για το χρονικό διάστημα από 1ης Μαρτίου 2010 έως την 31η Αυγούστου 2010, ανέρχεται σε 1 025 000 ευρώ.
               2.   Το ποσό δημοσιονομικής αναφοράς που προορίζεται να καλύψει τις δαπάνες που απορρέουν από την εντολή του ΕΕΕΕ, για το χρονικό διάστημα από 1ης Σεπτεμβρίου 2010 έως τις 28 Φεβρουαρίου 2011, ανέρχεται σε 830 000 ευρώ.
               3.   Η διαχείριση των δαπανών γίνεται σύμφωνα με τις διαδικασίες και τους κανόνες που εφαρμόζονται στον γενικό προϋπολογισμό της Ευρωπαϊκής Ένωσης.
               4.   Η διαχείριση των δαπανών αποτελεί αντικείμενο σύμβασης μεταξύ του ΕΕΕΕ και της Επιτροπής. Ο ΕΕΕΕ είναι υπόλογος στην Επιτροπή για όλες τις δαπάνες.».

         Άρθρο 2
   Έναρξη ισχύος
   Η παρούσα απόφαση αρχίζει να ισχύει από την ημέρα της έκδοσής της.

      Βρυξέλλες, 11 Αυγούστου 2010.

            Για το Συμβούλιο

            Ο Πρόεδρος

         S. VANACKERE

      (1)  ΕΕ L 46 της 16.2.2007, σ. 59.

      (2)  ΕΕ L 46 της 23.2.2010, σ. 12.


title: 2010/208/: Απόφαση του Συμβουλίου, της 29ης Μαρτίου 2010 , σχετικά με την τροποποίηση και την παράταση της απόφασης 2007/641/ΕΚ για την ολοκλήρωση των διαβουλεύσεων με τη Δημοκρατία των Νήσων Φίτζι δυνάμει του άρθρου 96 της συμφωνίας εταιρικής σχέσης ΑΚΕ–ΕΚ και του άρθρου 37 του μηχανισμού της αναπτυξιακής συνεργασίας

text:
               9.4.2010

               EL

               Επίσημη Εφημερίδα της Ευρωπαϊκής Ένωσης

               L 89/7

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 29ης Μαρτίου 2010
   σχετικά με την τροποποίηση και την παράταση της απόφασης 2007/641/ΕΚ για την ολοκλήρωση των διαβουλεύσεων με τη Δημοκρατία των Νήσων Φίτζι δυνάμει του άρθρου 96 της συμφωνίας εταιρικής σχέσης ΑΚΕ–ΕΚ και του άρθρου 37 του μηχανισμού της αναπτυξιακής συνεργασίας
   (2010/208/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τη συμφωνία εταιρικής σχέσης ΑΚΕ–ΕΚ μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στο Κοτονού στις 23 Ιουνίου 2000 (1) και αναθεωρήθηκε στο Λουξεμβούργο στις 25 Ιουνίου 2005 (2), στο εξής αναφερόμενη ως «συμφωνία εταιρικής σχέσης ΑΚΕ–ΕΚ», και ιδίως το άρθρο 96,
   την εσωτερική συμφωνία μεταξύ των αντιπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, σχετικά με τα ληπτέα μέτρα και τις ακολουθητέες διαδικασίες για την εφαρμογή της συμφωνίας εταιρικής σχέσης ΑΚΕ–ΕΚ (3), και ιδίως το άρθρο 3,
   τον κανονισμό (ΕΚ) αριθ. 1905/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για τη θέσπιση μηχανισμού χρηματοδότησης της αναπτυξιακής συνεργασίας (4) («μηχανισμός αναπτυξιακής συνεργασίας»), και ιδίως το άρθρο 37,
   την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Τα ουσιώδη στοιχεία που αναφέρονται στο άρθρο 9 της συμφωνίας εταιρικής σχέσης ΑΚΕ–ΕΚ έχουν παραβιαστεί.

               (2)

               Οι αξίες που αναφέρονται στο άρθρο 3 του μηχανισμού αναπτυξιακής συνεργασίας έχουν παραβιαστεί.

               (3)

               Στις 18 Απριλίου 2007, σύμφωνα με το άρθρο 96 της συμφωνίας εταιρικής σχέσης ΑΚΕ–ΕΚ και το άρθρο 37 του μηχανισμού αναπτυξιακής συνεργασίας, άρχισαν επίσημες διαβουλεύσεις με τις χώρες ΑΚΕ και με τη Δημοκρατία των Νήσων Φίτζι, στο πλαίσιο των οποίων οι αρχές των Νήσων Φίτζι ανέλαβαν συγκεκριμένες δεσμεύσεις με σκοπό την αντιμετώπιση των προβλημάτων που είχαν εντοπισθεί από την Ευρωπαϊκή Ένωση και την υλοποίηση των εν λόγω δεσμεύσεων.

               (4)

               Έχουν αναληφθεί ορισμένες σημαντικές πρωτοβουλίες σε σχέση με ορισμένες από τις προαναφερόμενες δεσμεύσεις. Εντούτοις, εκτός του ότι δεν έχουν ακόμη υλοποιηθεί σημαντικές δεσμεύσεις όσον αφορά σημαντικά στοιχεία της συμφωνίας εταιρικής σχέσης ΑΚΕ–ΕΚ και του μηχανισμού αναπτυξιακής συνεργασίας, σημειώθηκαν επίσης πρόσφατα σημαντικές αρνητικές εξελίξεις όσον αφορά ορισμένες βασικές δεσμεύσεις, όπως η κατάργηση του συντάγματος και συνεχιζόμενη σημαντική καθυστέρηση στη διεξαγωγή εκλογών.

               (5)

               Η περίοδος εφαρμογής της απόφασης 2007/641/ΕΚ (5), όπως παρατάθηκε με την απόφαση 2009/735/ΕΚ (6), λήγει στις 31 Μαρτίου 2010. Συνεπώς, θα πρέπει να παραταθεί η περίοδος εφαρμογής της απόφασης 2007/641/ΕΚ,

         ΕΚΔΙΔΕΙ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2007/641/ΕΚ τροποποιείται ως εξής:

               1)

               Στο άρθρο 3 δεύτερη παράγραφος, η «31η Μαρτίου 2010» γίνεται «1η Οκτωβρίου 2010».

               2)

               Το παράρτημα αντικαθίσταται από το παράρτημα της παρούσας απόφασης.

         Άρθρο 2
   Η παρούσα απόφαση αρχίζει να ισχύει την ημέρα της έκδοσής της.
   Άρθρο 3
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 29 Μαρτίου 2010.

            Για το Συμβούλιο

            Η Πρόεδρος

         E. ESPINOSA

      (1)  ΕΕ L 317 της 15.12.2000, σ. 3.

      (2)  ΕΕ L 287 της 28.10.2005, σ. 4.

      (3)  ΕΕ L 317 της 15.12.2000, σ. 376.

      (4)  ΕΕ L 378 της 27.12.2006, σ. 41.

      (5)  ΕΕ L 260 της 5.10.2007, σ. 15.

      (6)  ΕΕ L 262 της 6.10.2009, σ. 43.

      ΠΑΡΑΡΤΗΜΑ

                  ΑΕ Ratu Epeli NAILATIKAU

                  Πρόεδρο της Δημοκρατίας των Νήσων Φίτζι

                  Σούβα

                  Δημοκρατία των Νήσων Φίτζι

            Εξοχότατε,
      Η Ευρωπαϊκή Ένωση αποδίδει ιδιαίτερη σημασία στις διατάξεις του άρθρου 9 της συμφωνίας του Κοτονού και του άρθρου 3 του μηχανισμού αναπτυξιακής συνεργασίας. Η εταιρική σχέση ΑΚΕ–ΕΚ βασίζεται στον σεβασμό των δικαιωμάτων του ανθρώπου, στις αρχές της δημοκρατίας και στο κράτος δικαίου, που αποτελούν τα ουσιώδη στοιχεία της συμφωνίας του Κοτονού και συγκροτούν τη βάση των σχέσεών μας.
      Στις 11 Δεκεμβρίου 2006, το Συμβούλιο της Ευρωπαϊκής Ένωσης καταδίκασε την κατάληψη της εξουσίας από τον στρατό στις Νήσους Φίτζι.
      Δυνάμει του άρθρου 96 της συμφωνίας του Κοτονού και λαμβανομένου υπόψη του γεγονότος ότι το στρατιωτικό πραξικόπημα που σημειώθηκε στις 5 Δεκεμβρίου 2006 συνιστούσε παραβίαση των ουσιωδών στοιχείων που απαριθμούνται στο άρθρο 9 της συμφωνίας, η ΕΕ κάλεσε τις Νήσους Φίτζι σε διαβουλεύσεις, όπως προβλέπεται στη συμφωνία, με στόχο τη διεξοδική εξέταση της κατάστασης και, εφόσον κριθεί αναγκαίο, τη λήψη μέτρων για την αντιμετώπισή της.
      Το τυπικό μέρος των συγκεκριμένων διαβουλεύσεων άρχισε στις Βρυξέλλες στις 18 Απριλίου 2007. Η ΕΕ εξέφρασε τότε την ικανοποίησή της για το γεγονός ότι η προσωρινή κυβέρνηση επιβεβαίωσε σειρά δεσμεύσεων πρωταρχικής σημασίας σε σχέση με τα δικαιώματα του ανθρώπου και τις θεμελιώδεις ελευθερίες, τον σεβασμό των δημοκρατικών αρχών και του κράτους δικαίου, όπως επισημαίνεται κατωτέρω, και πρότεινε τη λήψη θετικών μέτρων για την υλοποίησή τους.
      Οφείλουμε μετά λύπης να διαπιστώσουμε ότι έκτοτε σημειώθηκαν πολλές αρνητικές εξελίξεις, κυρίως τον Απρίλιο του 2009, κατά τρόπον ώστε οι Νήσοι Φίτζι να παραβιάζουν τώρα σειρά δεσμεύσεών τους. Αυτές οι παραβιάσεις περιλαμβάνουν μεταξύ άλλων την κατάργηση του Συντάγματος, την πολύ σημαντική καθυστέρηση όσον αφορά τη διεξαγωγή κοινοβουλευτικών εκλογών και παραβιάσεις των ανθρωπίνων δικαιωμάτων. Παρά το γεγονός ότι η εφαρμογή των δεσμεύσεων έχει καθυστερήσει σημαντικά, οι περισσότερες από αυτές τις δεσμεύσεις παραμένουν πολύ σημαντικές για την παρούσα κατάσταση των Νήσων Φίτζι και κατά συνέπεια επισυνάπτονται στην παρούσα επιστολή. Δεδομένου ότι οι Νήσοι Φίτζι αποφάσισαν μονομερώς να καταγγείλουν ορισμένες βασικές δεσμεύσεις, αυτό οδήγησε σε απώλειες αναπτυξιακών κονδυλίων για τις Νήσους Φίτζι.
      Εντούτοις, σύμφωνα με το πνεύμα της εταιρικής σχέσης που αποτελεί τον ακρογωνιαίο λίθο της συμφωνίας Κοτονού, η ΕΕ δηλώνει ότι είναι έτοιμη να προβεί σε νέες επίσημες διαβουλεύσεις μόλις υπάρξουν ευνοϊκές προοπτικές για τη θετική έκβαση αυτών των διαβουλεύσεων. Ο προσωρινός πρωθυπουργός παρουσίασε ένα οδικό χάρτη για τις μεταρρυθμίσεις και την επαναφορά της δημοκρατικής τάξης. Η ΕΕ είναι διατεθειμένη να ξεκινήσει διάλογο σχετικά μ’ αυτόν το χάρτη και να εξετάσει εάν αυτός ο τελευταίος μπορεί να χρησιμεύσει ως βάση για τις νέες διαβουλεύσεις. Κατά συνέπεια, η ΕΕ αποφάσισε να παρατείνει τα ισχύοντα κατάλληλα μέτρα για τις Νήσους Φίτζι προσφέροντας έτσι την ευκαιρία έναρξης νέων διαβουλεύσεων. Δεδομένου ότι ορισμένα από αυτά τα κατάλληλα μέτρα είναι επί του παρόντος παρωχημένα, συμφωνήθηκε ότι, αντί να τα ενημερώσει μονομερώς, η ΕΕ προτιμά να διερευνήσει περαιτέρω τις δυνατότητες νέων διαβουλεύσεων με τις Νήσους Φίτζι. Κατά συνέπεια, είναι ιδιαίτερα σημαντικό να δεσμευθεί η προσωρινή κυβέρνηση όσον αφορά τη διεξαγωγή ανοιχτού εθνικού πολιτικού διαλόγου και την ευελιξία σε σχέση με το χρονοδιάγραμμα του χάρτη. Παρά το γεγονός ότι η θέση της ΕΕ βασίζεται και θα βασίζεται πάντα στα ουσιώδη στοιχεία της αναθεωρημένης συμφωνίας του Κοτονού καθώς και στις θεμελιώδεις αρχές της, ιδίως σε ό,τι αφορά τον κεντρικό ρόλο του διαλόγου και την εκπλήρωση των αμοιβαίων υποχρεώσεων, πρέπει να τονισθεί ότι δεν υπάρχει ειλημμένη θέση της ΕΕ όσον αφορά την έκβαση των μελλοντικών διαβουλεύσεων.
      Αν οι νέες διαβουλεύσεις καταλήξουν σε ουσιαστικές δεσμεύσεις εκ μέρους των Νήσων Φίτζι, η ΕΕ αναλαμβάνει τη δέσμευση να αναθεωρήσει ταχέως και θετικά τα συγκεκριμένα κατάλληλα μέτρα. Αντίθετα, αν η κατάσταση στις Νήσους Φίτζι δεν βελτιωθεί, οι Νήσοι Φίτζι θα συνεχίσουν να υφίστανται εκτεταμένες απώλειες αναπτυξιακών κονδυλίων. Ειδικότερα, θα αξιολογήσει την πρόοδο προς την επαναφορά της συνταγματικής τάξης και στη βάση αυτή η ΕΕ θα λάβει τις προσεχείς αποφάσεις όσον αφορά τα συνοδευτικά μέτρα για τις χώρες του Πρωτοκόλλου για τη ζάχαρη και το Εθνικό Ενδεικτικό Πρόγραμμα του 10ου ΕΤΑ για τις Νήσους Φίτζι.
      Μέχρι τη διεξαγωγή νέων διαβουλεύσεων, η ΕΕ καλεί τις Νήσους Φίτζι να συνεχίσουν και να εντείνουν τον ενισχυμένο πολιτικό διάλογο.
      Τα κατάλληλα μέτρα είναι τα ακόλουθα:

                  —

                  επιτρέπεται η συνέχιση της ανθρωπιστικής βοήθειας και της άμεσης στήριξης προς την κοινωνία των πολιτών,

                  —

                  επιτρέπεται η συνέχιση των δραστηριοτήτων συνεργασίας που βρίσκονται στο στάδιο της υλοποίησης, ιδίως δε αυτών που εντάσσονται στο 8ο και 9ο ΕΤΑ,

                  —

                  επιτρέπεται η συνέχιση δραστηριοτήτων συνεργασίας που θα μπορούσαν να συμβάλουν στην αποκατάσταση της δημοκρατίας και στη βελτίωση της διακυβέρνησης, εκτός αν συντρέχουν λίαν εξαιρετικές περιστάσεις,

                  —

                  μπορεί να προχωρήσει η υλοποίηση των συνοδευτικών μέτρων της μεταρρύθμισης στον τομέα της ζάχαρης που είχαν προγραμματισθεί για το 2006. Η συμφωνία χρηματοδότησης υπεγράφη σε τεχνικό επίπεδο από τις Νήσους Φίτζι στις 19 Ιουνίου 2007. Επισημαίνεται ότι η συμφωνία χρηματοδότησης περιλαμβάνει ρήτρα αναστολής,

                  —

                  η αποδοχή από μέρους της προσωρινής κυβέρνησης, στις 19 Ιουνίου 2007, της έκθεσης της 7ης Ιουνίου των ανεξάρτητων εμπειρογνωμόνων για θέματα εκλογών του φόρουμ των Νήσων του Ειρηνικού είναι σύμφωνη με τη δέσμευση υπ’ αριθ. 1 που συμφωνήθηκε στις 18 Απριλίου 2007 μεταξύ της προσωρινής κυβέρνησης και της ΕΕ. Επομένως, μπορεί να προχωρήσει η κατάρτιση και εντέλει η υπογραφή του πολυετούς ενδεικτικού προγράμματος για τα συνοδευτικά μέτρα της μεταρρύθμισης στον τομέα της ζάχαρης για την περίοδο 2008-2010,

                  —

                  η οριστικοποίηση, η υπογραφή σε τεχνικό επίπεδο και η εφαρμογή του Εγγράφου Στρατηγικής ανά Χώρα και του Εθνικού Ενδεικτικού Προγράμματος για το 10ο ΕΤΑ με ενδεικτικό χρηματοδοτικό κονδύλιο, καθώς επίσης η πιθανή χορήγηση, ως κίνητρο, δόσης μέχρι το 25 % του εν λόγω ποσού τελούν υπό τον όρο ότι θα εκπληρωθούν οι δεσμεύσεις που έχουν αναληφθεί σε σχέση με τα δικαιώματα του ανθρώπου και το κράτος δικαίου, ιδίως: ότι η προσωρινή κυβέρνηση σέβεται το Σύνταγμα, ότι γίνεται απολύτως σεβαστή η ανεξαρτησία του δικαστικού σώματος και ότι τα μέτρα εκτάκτου ανάγκης, τα οποία επιβλήθηκαν εκ νέου στις 6 Σεπτεμβρίου 2007, θα αρθούν όσο το δυνατόν ταχύτερα, ότι όλες οι καταγγελίες περί παραβίασης των δικαιωμάτων του ανθρώπου θα ερευνώνται ή θα διεκπεραιώνονται σύμφωνα με τις διάφορες διαδικασίες και μηχανισμούς που προβλέπει η νομοθεσία των Νήσων Φίτζι και ότι η προσωρινή κυβέρνηση θα καταβάλλει κάθε δυνατή προσπάθεια για την αποτροπή δηλώσεων από μέρους των υπηρεσιών ασφαλείας με στόχο τον εκφοβισμό,

                  —

                  η ποσόστωση ζάχαρης για το 2007 ήταν μηδενική,

                  —

                  η χορήγηση της ποσόστωσης ζάχαρης για το 2008 έγινε υπό την προϋπόθεση προσκόμισης αποδείξεων για την αξιόπιστη και έγκαιρη προετοιμασία εκλογών όπως ορίζουν οι συμφωνηθείσες δεσμεύσεις, ιδίως σε σχέση με την απογραφή, τον επαναπροσδιορισμό των εκλογικών περιφερειών και την εκλογική μεταρρύθμιση σύμφωνα με τις διατάξεις του Συντάγματος, και υπό τον όρο θέσπισης μέτρων με σκοπό τη διασφάλιση της λειτουργίας της αρμόδιας για τη διεξαγωγή των εκλογών αρχής, περιλαμβανομένου του διορισμού επόπτη εκλογών μέχρι τις 30 Σεπτεμβρίου 2007 σύμφωνα με τις διατάξεις του Συντάγματος. Αυτή η ποσόστωση ζάχαρης για το 2008 έπαυσε στις 31 Δεκεμβρίου 2009,

                  —

                  η ποσόστωση ζάχαρης για το 2009 καταργήθηκε τον Μάιο του 2009 επειδή η προσωρινή κυβέρνηση αποφάσισε να καθυστερήσει τη διεξαγωγή γενικών εκλογών μέχρι τον Σεπτέμβριο του 2014,

                  —

                  η ποσόστωση για το 2010 θα εξαρτηθεί από την πρόοδο που θα σημειωθεί στη συνέχιση της δημοκρατικής διαδικασίας,

                  —

                  είναι δυνατό να εξετασθεί η σκοπιμότητα παροχής πρόσθετης στήριξης, επιπλέον αυτής που περιγράφεται στην παρούσα επιστολή, με σκοπό την προπαρασκευή και την υλοποίηση βασικών δεσμεύσεων, ιδίως δε για την υποστήριξη της προετοιμασίας ή/και της διεξαγωγής εκλογών,

                  —

                  η περιφερειακή συνεργασία και η συμμετοχή των Νήσων Φίτζι σ’ αυτήν δεν επηρεάζονται,

                  —

                  η συνεργασία με την Ευρωπαϊκή Τράπεζα Επενδύσεων και το Κέντρο Ανάπτυξης των Επιχειρήσεων μπορεί να συνεχισθεί υπό τον όρο της έγκαιρης εκπλήρωσης των αναληφθεισών δεσμεύσεων.

            Η παρακολούθηση της τήρησης των δεσμεύσεων θα γίνεται σύμφωνα με τις δεσμεύσεις που απαριθμούνται στο παράρτημα της παρούσας επιστολής όσον αφορά τον τακτικό διάλογο, τη συνεργασία με τις αποστολές και την υποβολή εκθέσεων.
      Επιπλέον, η ΕΕ αναμένει από τις Νήσους Φίτζι να συνεργασθούν πλήρως με το φόρουμ των Νήσων του Ειρηνικού σε σχέση με την εφαρμογή των συστάσεων της Ομάδας Εξεχουσών Προσωπικοτήτων, όπως αυτές εγκρίθηκαν από τη σύνοδο των υπουργών Εξωτερικών στο Βανουάτου στις 16 Μαρτίου 2007.
      Η Ευρωπαϊκή Ένωση θα εξακολουθήσει να παρακολουθεί επισταμένως την κατάσταση στις Νήσους Φίτζι. Κατ’ εφαρμογή του άρθρου 8 της συμφωνίας του Κοτονού, θα διεξαχθεί με τις Νήσους Φίτζι ενισχυμένος πολιτικός διάλογος με στόχο τη διασφάλιση του σεβασμού των δικαιωμάτων του ανθρώπου, την αποκατάσταση της δημοκρατίας και τον σεβασμό του κράτους δικαίου έως ότου αμφότερα τα μέρη καταλήξουν στο συμπέρασμα ότι η ενίσχυση του διαλόγου εξυπηρέτησε τον σκοπό του.
      Σε περίπτωση που υπάρξει επιβράδυνση, διακοπή ή υπαναχώρηση σε σχέση με την υλοποίηση από μέρους της προσωρινής κυβέρνησης των δεσμεύσεων που έχει αναλάβει, η ΕΕ διατηρεί το δικαίωμα να προβεί στην προσαρμογή των κατάλληλων μέτρων.
      Η ΕΕ υπογραμμίζει ότι τα προνόμια των Νήσων Φίτζι στο πλαίσιο της συνεργασίας τους με την ΕΕ εξαρτώνται από την τήρηση των ουσιωδών στοιχείων της συμφωνίας του Κοτονού, καθώς και των αξιών που μνημονεύονται στον μηχανισμό αναπτυξιακής συνεργασίας. Προκειμένου να πεισθεί η ΕΕ ότι η προσωρινή κυβέρνηση είναι πλήρως διατεθειμένη να συμμορφωθεί με τις αναληφθείσες δεσμεύσεις, έχει καθοριστική σημασία να συντελεσθεί, σε σύντομο χρονικό διάστημα, σημαντική πρόοδος όσον αφορά την εκπλήρωση των συμφωνηθεισών δεσμεύσεων.
      Με τιμή,
      Βρυξέλλες,

            Για την Επιτροπή

            Για το Συμβούλιο

         ΠΑΡΑΡΤΗΜΑ ΤΟΥ ΠΑΡΑΡΤΗΜΑΤΟΣ

            ΣΥΜΦΩΝΗΘΕΙΣΕΣ ΔΕΣΜΕΥΣΕΙΣ ΜΕ ΤΗ ΔΗΜΟΚΡΑΤΙΑ ΤΩΝ ΝΗΣΩΝ ΦΙΤΖΙ

         A.   Σεβασμός των δημοκρατικών αρχών

         Δέσμευση υπ’ αριθ. 1
         Πρέπει να διεξαχθούν ελεύθερες και αδιάβλητες κοινοβουλευτικές εκλογές εντός 24 μηνών από την 1η Μαρτίου 2007 με την επιφύλαξη των πορισμάτων της αξιολόγησης που πρόκειται να διεξαχθεί από ανεξάρτητους ελεγκτές τους οποίους θα διορίσει η Γραμματεία του Φόρουμ των Νήσων του Ειρηνικού. Τόσο οι διαδικασίες προπαρασκευής όσο και η διεξαγωγή των εκλογών θα αποτελέσουν αντικείμενο από κοινού παρακολούθησης, προσαρμογής και αναθεώρησης αναλόγως των αναγκών και επί τη βάσει αμοιβαία συμφωνημένων κριτηρίων αξιολόγησης. Τα ανωτέρω προϋποθέτουν ειδικότερα:

                     —

                     ότι μέχρι τις 30 Ιουνίου 2007, η προσωρινή κυβέρνηση θα θεσπίσει χρονοδιάγραμμα όπου θα καθορίζονται οι ημερομηνίες ολοκλήρωσης των διαφόρων σταδίων που απαιτούνται για την προπαρασκευή των νέων κοινοβουλευτικών εκλογών,

                     —

                     ότι το εν λόγω χρονοδιάγραμμα θα προσδιορίζει τον χρόνο πραγματοποίησης της απογραφής, του επαναπροσδιορισμού των εκλογικών περιφερειών και της εκλογικής μεταρρύθμισης,

                     —

                     ότι ο προσδιορισμός των εκλογικών περιφερειών και η εκλογική μεταρρύθμιση θα πραγματοποιηθούν σύμφωνα με τις διατάξεις του Συντάγματος,

                     —

                     ότι θα ληφθούν μέτρα με σκοπό τη διασφάλιση της λειτουργίας της αρμόδιας για τη διεξαγωγή των εκλογών αρχής, συμπεριλαμβανομένου του διορισμού επόπτη εκλογών, μέχρι τις 30 Σεπτεμβρίου 2007 σύμφωνα με τις διατάξεις του Συντάγματος,

                     —

                     ότι ο διορισμός αντιπροέδρου θα γίνει σύμφωνα με τις διατάξεις του Συντάγματος.

               Δέσμευση υπ’ αριθ. 2
         Η προσωρινή κυβέρνηση, κατά την ανάληψη σημαντικών πρωτοβουλιών και τη θέσπιση αλλαγών στον νομοθετικό και δημοσιονομικό τομέα και στους λοιπούς τομείς πολιτικής, πρέπει να λαμβάνει υπόψη τις διαβουλεύσεις με την κοινωνία των πολιτών και με όλους τους άλλους ενδιαφερόμενους.
         B.   Κράτος δικαίου

         Δέσμευση υπ’ αριθ. 1
         Η προσωρινή κυβέρνηση καταβάλλει κάθε δυνατή προσπάθεια για την αποτροπή δηλώσεων από μέρους των υπηρεσιών ασφαλείας με στόχο τον εκφοβισμό.
         Δέσμευση υπ’ αριθ. 2
         Η προσωρινή κυβέρνηση σέβεται το Σύνταγμα του 1997 και εγγυάται την ομαλή και ανεξάρτητη λειτουργία των συνταγματικών οργάνων, όπως είναι η Επιτροπή για τα Δικαιώματα του Ανθρώπου των Νήσων Φίτζι, η Επιτροπή Δημόσιας Διοίκησης και η Επιτροπή Συνταγματικών οργάνων. Θα υπάρχουν εγγυήσεις για τον μεγάλο βαθμό ανεξαρτησίας και η λειτουργία του Μεγάλου Συμβουλίου των Αρχηγών.
         Δέσμευση υπ’ αριθ. 3
         Πρέπει να γίνεται απολύτως σεβαστή η ανεξαρτησία του δικαστικού σώματος, να του παρέχεται η δυνατότητα να λειτουργεί ελεύθερα και να διασφαλίζεται η τήρηση των δικαστικών αποφάσεων από όλους τους εμπλεκόμενους. Ειδικότερα:

                     —

                     η προσωρινή κυβέρνηση δεσμεύεται να διορίσει τα μέλη του δικαστηρίου που προβλέπεται στο άρθρο 138 παράγραφος 3 του Συντάγματος μέχρι τις 15 Ιουλίου 2007 το αργότερο,

                     —

                     όλοι οι διορισμοί ή/και παύσεις δικαστών θα πραγματοποιούνται στο εξής σε αυστηρή συμμόρφωση με τις συνταγματικές διατάξεις και τους συναφείς διαδικαστικούς κανόνες,

                     —

                     απαγορεύεται απολύτως οποιαδήποτε ανάμειξη του στρατού, της αστυνομίας ή της προσωρινής κυβέρνησης στο έργο της δικαιοσύνης, συμπεριλαμβανομένου του πλήρους σεβασμού των ασκούντων νομικό επάγγελμα.

               Δέσμευση υπ’ αριθ. 4
         Όλες οι ποινικές διαδικασίες για υποθέσεις διαφθοράς πρέπει να διεξάγονται μέσω των κατάλληλων μηχανισμών απονομής δικαιοσύνης, ενώ κάθε άλλο όργανο που ενδεχομένως θα συσταθεί για τη διερεύνηση εικαζόμενων περιπτώσεων διαφθοράς θα λειτουργεί εντός των πλαισίων του Συντάγματος.
         Γ.   Δικαιώματα του ανθρώπου και θεμελιώδεις ελευθερίες

         Δέσμευση υπ’ αριθ. 1
         Η προσωρινή κυβέρνηση θα λάβει κάθε αναγκαίο μέτρο με σκοπό τη διευκόλυνση της διερεύνησης όλων των καταγγελιών για παραβίαση των δικαιωμάτων του ανθρώπου και της διεκπεραίωσής τους σύμφωνα με τις διάφορες διαδικασίες και μηχανισμούς που προβλέπει η νομοθεσία των Νήσων Φίτζι.
         Δέσμευση υπ’ αριθ. 2
         Η προσωρινή κυβέρνηση θα άρει την ισχύ των μέτρων εκτάκτου ανάγκης τον Μάιο του 2007 με την επιφύλαξη ενδεχόμενων απειλών για την εθνική ασφάλεια, τη δημόσια τάξη ή τη δημόσια ασφάλεια.
         Δέσμευση υπ’ αριθ. 3
         Η προσωρινή κυβέρνηση δεσμεύεται να διασφαλίσει ότι η Επιτροπή για τα Δικαιώματα του Ανθρώπου των Νήσων Φίτζι λειτουργεί υπό καθεστώς πλήρους ανεξαρτησίας και σύμφωνα με το Σύνταγμα.
         Δέσμευση υπ’ αριθ. 4
         Η ελευθερία έκφρασης και η ελευθερία των μέσων μαζικής ενημέρωσης γίνονται απολύτως σεβαστές σε όλες τους τις εκφάνσεις, όπως ορίζει το Σύνταγμα.
         Δ.   Παρακολούθηση της τήρησης των δεσμεύσεων

         Δέσμευση υπ’ αριθ. 1
         Η προσωρινή κυβέρνηση αναλαμβάνει τη δέσμευση να διατηρεί τακτικό διάλογο με στόχο την εξακρίβωση της προόδου που συντελείται, και να παραχωρεί στις αρχές και στους αντιπροσώπους της ΕΕ και της ΕΚ πλήρη πρόσβαση σε πληροφοριακά στοιχεία για κάθε ζήτημα το οποίο σχετίζεται με τα δικαιώματα του ανθρώπου, την ειρηνική αποκατάσταση της δημοκρατίας και το κράτος δικαίου στις Νήσους Φίτζι.
         Δέσμευση υπ’ αριθ. 2
         Η προσωρινή κυβέρνηση δεσμεύεται να συνεργάζεται πλήρως με όλες τις αποστολές της ΕΕ και της ΕΚ για την αξιολόγηση και την παρακολούθηση της συντελούμενης προόδου.
         Δέσμευση υπ’ αριθ. 3
         Από τις 30 Ιουνίου 2007, η προσωρινή κυβέρνηση αποστέλλει εκθέσεις προόδου ανά τρίμηνο, με αντικείμενο τα ουσιώδη στοιχεία της συμφωνίας του Κοτονού και τις δεσμεύσεις.
         Επισημαίνεται ότι ορισμένα ζητήματα μπορούν να αντιμετωπιστούν αποτελεσματικά μόνο μέσω ρεαλιστικής προσέγγισης, η οποία λαμβάνει υπόψη τα πραγματικά δεδομένα του παρόντος και εστιάζεται στο μέλλον.